Siapa Sebenarnya Etnik Uighur Dan Mengapa Kerajaan China Menindas Mereka?

Etnik Uighur adalah umat Islam yang berbahasa Turki dari rantau Asia Tengah. Sebahagian besar Uighur tinggal di wilayah autonomi Xinjiang, China, di utara-barat negara itu.

Etnik ini adalah salah satu daripada beberapa minoriti Islam yang dianiaya di Xinjiang, termasuk Kazakhs, Uzbek, Tajiks, Kyrgyz dan Hui.

Nama rantau itu sendiri mencadangkan bahawa Uighur mempunyai autonomi dan tadbir urus sendiri. Tetapi sama seperti Tibet, Xinjiang adalah wilayah yang dikawal ketat di China.

Banyak masyarakat Uighur juga tinggal di negara-negara jiran China, seperti Uzbekistan, Kyrgyzstan dan Kazakhstan. Malah, dianggarkan seramai 3,000 orang Uighur tinggal di Australia.

Terdapat kira-kira 10,000,000 orang Uighur di China dan sekurang-kurangnya sebanyak 300,000 lagi di Uzbekistan, Kazakhstan, dan Kyrgyzstan pada awal abad ke-21.

Presiden China Xi Jinping telah melaksanakan pendekatan tegas terhadap golongan minoriti Islam yang tinggal di Xinjiang, terutama Uighur.

Dalam tahun-tahun kebelakangan ini, kerajaan China telah memasang alat pengawasan berteknologi canggih di seluruh rantau ini, dan jumlah polis juga melihatkan peningkatan.

Umat Islam minoriti ditangkap dan dipenjarakan dengan sewenang-wenangnya dan kini dianggarkan kira-kira sejuta orang Uighur ditahan dalam kem yang mana digelar sebagai "pusat latihan vokasional" oleh kerajaan China.

Ini adalah pusat tahanan yang dibina khas dan beberapa daripadanya menyerupai penjara dengan tahap keselamatan tinggi.

Siasatan oleh ABC baru-baru ini mendapati bahawa 28 buah kem tahanan telah berkembang di seluruh Xinjiang sebagai sebahagian daripada program penaklukan China.

Aktivis Uighur mengatakan China mengendalikan hampir 500 kem tahanan dan penjara di Xinjiang berdasarkan imej satelit.

Terdapat bukti yang semakin banyak tentang pelanggaran hak asasi manusia di dalam kem tersebut serta laporan kematian dalam tahanan dan buruh paksa.

Anggota keluarga Uighur yang tinggal di luar China dilaporkan meminta bukti bahawa keluarga mereka masih hidup dari Beijing berkenaan dengan kehilangan ahli keluarga mereka di Xinjiang.

The Guardian baru-baru ini melaporkan anggaran bahawa 80% daripada Uighur di Australia mempunyai saudara yang telah hilang yang mungkin dimasukkan ke dalam kem.

Republik Rakyat China menjadikan Xinjiang sebahagian daripada negara mereka pada tahun 1949. Ketika itu, etnik Uighur dianggarkan berjumlah sekitar 76% daripada keseluruhan penduduk rantau ini.

Orang Cina berbangsa Han iaitu kumpulan etnik majoriti di China, hanya menyumbang sebanyak 6.2% di Xinjiang, dan baki yang lain dirangkumi oleh kumpulan minoriti lain.

Sejak tahun 1949, penghijrahan orang Han ke rantau ini telah mengubah nisbah etnik di mana statistik rasmi menunjukkan populasi kini terdiri daripada 42% orang Uighur dan 40% orang Han.

Tetapi tindakan memasukkan Xinjiang sebagai sebahagian daripada China pada tahun 1949 mewakili penjajahan kepada minoriti Islam di Xinjiang dan sebahagian daripada penduduk telah menentang pemerintahan Beijing.

Ramai daripada mereka ini enggan bercakap Mandarin, sementara yang lain berkempen untuk merdeka. China menganggap sebarang rasa tidak puas hati atau kritikan terhadap Parti Komunis China sebagai satu ancaman.

Perbezaan pendapat oleh minoriti dianggap sebagai bahaya bagi keamanan negara. Malah, jika ia melibatkan suara sederhana yang mengutarakan tentang peningkatan kesihatan, pendidikan dan pekerjaan juga dilihatkan sebagai satu ancaman.

Ia tidak bertolak ansur dengan apa-apa ungkapan atau luahan yang bertentangan dengan kedudukan rasmi bahawa Xinjiang sentiasa menjadi sebahagian daripada China.

Kerajaan China telah lama menganggap Xinjiang dan minoriti Islam seperti Uighur sebagai "mundur".

Semasa kempen Great Leap Forward oleh Parti Komunis dari tahun 1958 hingga 1962, etnik dan agama telah ditekankan sebagai "halangan untuk kemajuan" dan "adat yang mundur".

Tindakan keras yang brutal pada tahun 1980-an dan 1990-an membawa kepada sejumlah besar orang Uighur yang melarikan diri dari China untuk mencari suaka.

China mengatakan bahawa tindakan keras berupa penahanan itu perlu untuk mencegah "keganasan" dan menghapuskan "ekstremisme" Islam.

Tindakan itu adalah sebahagian daripada kempen yang lebih besar oleh Xi Jinping untuk mempromosikan nasionalisme Han sebagai kuasa penyatu (Han adalah etnik majoriti di China) dan untuk menindas mana-mana etnik, kebudayaan atau keagamaan yang mungkin bersaing untuk mendapatkan kesetiaan popular dengan Parti Komunis China.

Pada tahun 2009, ketegangan yang didorong oleh beberapa dekad diskriminasi dan peminggiran ke atas etnik Uighur di tanah air mereka sendiri telah meletuskan pertempuran antara 2 etnik itu di jalan-jalan ibukota Xinjiang iaitu Urumqi.

Pertembungan antara orang Uighur dan Han China mengorbankan kira-kira 200 orang dan menurut pihak kerajaan China, kebanyakan daripada "mangsa" terdiri daripada orang Han.

China menyalahkan etnik Uighur dan telah berjanji untuk menghapuskan ideologi Islam dalam kalangan penduduk Uighur.

Cubaan asimilasi yang berulang-ulang secara cepat dan paksa, dasar diskriminasi dan menindas, dan satu kitaran yang mana ditafsirkan sebagai "penindasan-keganasan-penindasan" telah menyebabkan protes berkala di seluruh Xinjiang.

Dalam beberapa dekad kebelakangan ini, kerajaan China telah melabelkan kumpulan etnik Uighur sebagai pengganas kolektif.

Ini telah memberikan alasan yang kuat kepada China untuk membenarkan transformasi Xinjiang menjadi sebuah negeri yang diawasi ketat.

Juga, terdapat peningkatan Islamofobia di seluruh China. Islamofobia adalah adalah ketakutan, kebencian, atau prejudis terhadap agama Islam atau umat Islam umumnya, terutama apabila dilihat sebagai kuasa geopolitik atau sumber keganasan

(Setiausaha Agung Parti Komunis China dan presiden Republik Rakyat China, Xi Jinping)

Sesetengah orang Uighur telah diambil bekerja oleh kerajaan untuk mengintip orang Uighur lain, melaporkan sebarang tingkah laku yang mencurigakan atau menyalahi undang-undang.

Ini termasuklah jika seseorang itu telah berhenti merokok, enggan minum alkohol malah jika enggan menonton siaran berita Cina.

Pengawasan oleh Beijing termasuklah pengenalan wajah dan suara, pengimbas anak mata, pensampelan DNA dan imej pengenalan 3D orang Uighur.

Pendekatan ini telah diperkenalkan selepas pelantikan Chen Quanguo oleh Xi Jinping pada 2016 sebagai Ketua Parti Xinjiang.

Pelantikan Chen sebelum ini adalah di Tibet, di mana dia melaksanakan langkah kawalan yang sama ke atas penduduk Buddha.

China mendakwa bahawa pusat penahanan di Xinjiang adalah untuk "latihan vokasional", tetapi perbicaraan Kongres Amerika Syarikat tentang kem-kem ini dan laporan seterusnya mencirikan kem-kem tersebut sebagai pusat "pendidikan semula politik".

Pendidikan ini melibatkan indoktrinasi harian iaitu menanamkan ideologi Komunis dan percubaan untuk membasmi budaya, bahasa dan agama golongan minoriti.

Maklumat mengenai apa yang sebenarnya berlaku di kem-kem adalah terhad, tetapi banyak tahanan yang telah melarikan diri dari China menggambarkan ianya sebagai satu keadaan yang sangat teruk.

Menurut mereka, tahanan dipaksa untuk berjanji setia kepada Parti Komunis China dan meninggalkan Islam, serta menyanyikan puji-pujian untuk komunisme dan belajar bahasa Mandarin.

Ada yang melaporkan keadaan seperti penjara, dengan kamera dan mikrofon memantau setiap langkah dan ucapan mereka. Lain-lain mengatakan bahawa mereka diseksa dan sangat kekurangan tidur semasa soal siasat.

Wanita telah berkongsi kisah penderaan seksual, dengan beberapa orang mengatakan bahawa mereka terpaksa menjalani pengguguran atau mempunyai alat kontraseptif yang ditanam tanpa kerelaan mereka.

Beberapa tahanan yang dibebaskan mempertimbangkan untuk membunuh diri atau telah menyaksikan orang lain membunuh diri.

Penahanan paksa ini juga mengganggu keluarga. Kanak-kanak yang mana ibu bapa mereka dihantar ke kem tahanan dipaksa untuk tinggal di rumah anak yatim yang dikendalikan oleh pihak kerajaan.

Ibu bapa Uighur yang tinggal di luar China sering menghadapi pilihan yang sukar iaitu sama ada pulang ke kampung halaman untuk bersama anak-anak mereka dan berhadapan risiko untuk dihatan, atau tinggal di luar negara dalam keadaan dipisahkan dari anak-anak mereka dan tidak dapat menghubungi mereka.

Laporan baru-baru ini telah mengenal pasti lebih daripada 100 intelektual Uighur termasuk penulis, penyair, wartawan dan profesor universiti adalah antara mereka yang ditahan.

Penganiayaan intelektual, yang menyuarakan menentang penindasan dan meneruskan amalan tradisional terhadap orang Uighur berlaku walaupun mereka bersikap sederhana dalam pandangan mereka dan berusaha ke arah perdamaian.

Pada tahun 2014, kerajaan China menahan Ilham Tohti, seorang profesor ekonomi yang menolak perpecahan dan mempromosikan perdamaian di Xinjiang.

Dia kini menjalani hukuman penjara sepanjang hayat selepas dituduh sebagai seorang pemisah.

Xinjiang, secara geografinya adalah sangat penting dalam inisiatif "Belt and Road" oleh China, strategi pembangunan yang melibatkan infrastruktur dan pelaburan di Eropah, Asia dan Afrika.

Ini boleh memberi ruang kepada masyarakat antarabangsa untuk menerapkan tekanan diplomatik dengan cara sekatan. Pilihan lain adalah penggantungan atau penarikan diri daripada Perjanjian Belt dan Road yang sedia ada.

Negara-negara luar luar termasuklah Malaysia mempunyai tugas untuk campur tangan dan memaksa Beijing untuk mematuhi hak asasi manusia antarabangsa.

Umat Islam di seluruh dunia juga telah melakukan tunjuk perasaan terhadap penindasan etnik Uighur oleh China. Perkara yang sama dilakukan oleh pemain bola sepak antarabangsa Jerman dan kelab Arsenal, Mesut Ozil.

Walaupun dikecam oleh rakyat dan peminat China, beliau tetap berpegang teguh dengan kenyataannya. Diharapkan lebih ramai tokoh-tokoh ternama dan selebiriti terkenal dalam menyuarakan penentangan ini.


5 Rockstar Yang Berpendidikan Tinggi

Kerjaya dalam bidang seni seringkali dikaitkan sebagai pilihan, sekiranya seseorang itu dianggap 'gagal' atau terkebelakang dalam pendidikan. Pandangan ini menimbulkan stigma yang agak terkesan juga, sehingga membuatkan ramai karyawan dipandang sinis tahap pemikiran mereka.

Tidak dapat dinafikan, persepsi buruk ini ada benarnya namun tidak layak untuk dikenakan pada semua - mungkin hanya segelintir saja yang benar-benar tergolong dalam kategorinya. Pendidikan adalah satu asas yang sangat penting dalam hidup dan lima karyawan ini, mempunyai tahap pendidikan yang sangat boleh dibanggakan.

Jadi janganlah abaikan pendidikan kita, walaupun makin lama makin ramai yang lantang mengatakan sistem pendidikan sudah tidak lagi ada gunanya kerana graduan sendiri semakin susah nak mendapat kerja. Berikut adalah lima karyawan yang nyata berbakat besar dan juga berpendidikan tinggi tetapi memilih muzik, sebagai kerjaya utama.

Lebih dikenali sebagai vokalis utama kumpulan Weezer serta ikon kepada kebangkitan generasi nerd dalam industri muzik, Cuomo merupakan salah seorang bergelar graduan di Universiti Harvard pada tahun 2006, selepas menangguhkan pengajian sekian lama akibat menumpukan perhatian dengan kerjaya muzik bermula pada tahun 1996.

Menamatkan pengajian dalam bidang bahasa Inggeris, kejayaan Cuomo turut sama melayakkan beliau tersenarai dalam Phi Beta Kappa Society, kumpulan pelajar Amerika Syarikat terulung yang cemerlang dalam bidang seni - berdasarkan kepada pencapaian akademik mereka.

Antara nama-nama yang turut sama diterima masuk ke dalam komuniti itu adalah ramai bekas Presiden Amerika Syarikat seperti Theodore Roosevelt dan Harry S. Truman, pengarah terkenal Francis Ford Coppola dan pengasas Amazon, Jeff Bezos.

Gitaris terkenal kumpulan Rage Against the Machine serta Audioslave, petikan gitar Morello serta bunyi unik yang dihasilkan amat mudah dikenali kerana identiti pemetiknya jelas kedengaran pada setiap not.

Menyambung pengajian di Universiti Harvard, kecenderungan Morello dalam bidang politik mendorong beliau untuk mendaftar dalam kursus sains politik, menamatkan pengajian pada tahun 1986. Morello sempat bekerja sebagai salah seorang pegawai kepada seorang senator di Amerika Syarikat, namun pengalaman itu membuatkan dia jadi serik untuk meneruskan karier dalam politik negara.

Walau demikian, dia akhirnya menemui sentuhannya bersama Rage Against the Machine - menjadikan muzik sebagai medan perjuangan politik mereka. Terkenal sebagai seorang 'anti-Trump' yang terbuka, Morello masih aktif bergiat sebagai aktivis serta tidak segan berkongsi pandangan tentang perubahan politik Amerika Syarikat.

Senarai ini tidak akan lengkap tanpa nama Dexter Holland, vokalis kepada kumpulan punk terkenal The Offspring dalam senarai. Ini kerana Holland menjadi antara individu unik mempunyai dua karier yang jauh menyimpang antara kedua-duanya - seorang pemuzik rock dan satu lagi, pakar biologi.

Mengambil masa yang agak panjang untuk menyiapkan tesisnya, Holland akhirnya berjaya menyelesaikan tesis beliau pada tahun 2017, berjudul Discovery of Mature MicroRNA Sequences within the Protein-Coding Regions of Global HIV-1 Genomes: Predictions of Novel Mechanisms for Viral Infection and Pathogenicity, yang mengkaji tentang interaksi di antara virus HIV dan hos virus tersebut.

Beliau sudah pun mempunyai ijazah sarjana muda dalam bidang biologi dan sarjana biologi bersama University of Southern California, sejak tahun 1994. Dengan kelayakan baru ini, Dexter Holland kini layak untuk digelarkan seorang Doktor Falsafah.

Kami tidak pasti sama ada beliau masih layak dikategorikan sebagai seorang pemuzik rock, berikutan perubahan hala tuju kumpulan Coldplay yang agak luar biasa bezanya - namun satu ketika dulu, Coldplay adalah sebuah kumpulan rock terulung di dunia.

Kesemua ahli kumpulan Coldplay mempunyai kelulusan daripada berprestij, University College of London atau UCL, antaranya kelulusan dalam bidang kajian manusia, matematik dan Martin sendiri cemerlang dalam bidang pengajian dunia lama, berfokuskan kepada kajian Greek dan Latin.

Martin sejak mula memang dididik untuk menumpukan perhatian dalam pendidikan, didaftarkan ke Sekolah Sherbone, salah satu institusi pendidikan berstatus sekolah paling tua di Britain sejak berusia 13 tahun. Di sekolah ini, muzik diberikan penekanan bersama-sama dengan subjek-subjek teras lain membolehkan keputusan peperiksaan 'A-Level' sekolah tersebut, sentiasa berada dalam kelompok 1% terbaik di England.

Bagi generasi muda, mereka besar kemungkinan mengenali Brian May menerusi filem 'Bohemian Rhapsody' yang memaparkan kumpulan legenda Queen. May adalah pemain gitar utama kumpulan tersebut, yang bertanggungjawab menulis banyak lagu klasik kumpulan Queen bersama-sama vokalis, mendiang Freddie Mercury.

May yang merupakan peminat fizik dan matematik, merupakan seorang graduan berkelulusan fizik. Dia cuba menyambung pengajian peringkat doktor falsafah pada tahun 1970-an, namun kejayaan kumpulan Queen membuatkan dia terpaksa menangguhkan niatnya. Pada tahun 2006, dia kembali menyambung kajiannya dalam bidang sama - meneruskan tesis yang sedang ditulis dan berjaya menyiapkannya setahun berikutnya.

May dilantik sebagai canselor Universiti John Moores Liverpool pada tahun 2007 sehingga tahun 2013, sehingga kini terus aktif dalam bidang astrofizik serta kerap kali terlibat dengan kajian NASA.


6 Kes Tebusan Menggunakan Mesej Rahsia Untuk Minta Pertolongan

Dalam situasi di mana seseorang itu diculik menjadi tebusan, sudah tentunya perasaan sangat takut menyelubungi diri. Ini kerana pelbagai perkara boleh dilakukan oleh penculik yang boleh membahayakan nyawa tebusan.

Namun, apa yang perlu dilakukan dalam situasi ini adalah bertenang sebaik mungkin kerana ia dapat membuatkan kita mampu untuk berfikir.

Dan dalam dunia nyata, terdapat beberapa kisah di mana tebusan menggunakan cara dan helah yang sangat unik untuk menghantar mesej kepada pihak penyelamat.

iluminasi.com kongsikan 6 mesej rahsia yang dihantar oleh tebusan untuk diselamatkan.

Pada tahun 2015, sebuah kisah tersebar mengenai seorang wanita yang menggunakan aplikasi Pizza Hut untuk melarikan diri daripada teman lelakinya yang menderanya.

Cheryl Treadway adalah seorang wanita berusia 25 tahun yang ditahan tanpa rela oleh teman lelakinya. Lelaki tersebut khayal syabu dan mempunyai sebilah pisau.

Jadi, melarikan diri melalui pintu rumah bukanlah satu idea yang bijak. Jadi pada suatu malam, Cheryl meyakingkan teman lelakinya untuk membenarkannya menmesan pizza melalui aplikasi Pizza Hut.

Apabila pesanan diterima oleh kakitangan Pizza Hut, tertulis pizza pepperoni bersaiz besar dan mesej berbunyi: "Tolong hantarkan 911 kepada saya".

Kakitangan Pizza Hut tersebut menyerahkan butiran kepada pihak polis yang mana bergegas ke rumah. Lelaki tersebut diberkas dan Cheryl serta anaknya selamat.

Kisah ini dikongsikan oleh Keith Wy-singer, yang merupakan seorang anggota polis bertugas menjawab panggilan kecemasan. Pada suatu hari, dia menjawab panggilan dan perbualan tersebut adalah seperti berikut:

Tebusan: Ya, saya tahu. Saya mahu pesan satu piza besar, separuh peperoni dan separuh lagi cendawan.|

Polis: Ok, puan, adakah semua baik-baik sahaja? Adakah puan mempunyai kecemasan?

Polis: Dan puan tak boleh bercakap tentangnya kerana ada seseorang bersama puan?

Tebusan: Ya, betul. Berapa lama masa untuk anda hantar pizza?

Keith dengan serta-merta menghantar seorang pegawai polis ke rumah tersebut dan menemui wanita itu bersama-sama teman lelakinya yang mabuk. Polis menahan lelaki itu dan memuji wanita tersebut kerana sangat pantar berfikir.

Pada tahun 1975, 7 pengganas telah merampas sebuah kereta api dengan 50 penumpang di Belanda dan membunuh pemandunya dengan serta-merta.

Pada hari ke-3, seorang lagi tebusan telah dibunuh, membuatkan kerajaan Belanda lumpuh.

Adakah mereka patut menunggu dan berharap pengganas tersebut menyerah diri, atau cuba untuk menyelamatkan tebusan dengan insiden tembakan berisiko yang mungkin membunuh kesemua tebusan?

Kemudian, pada satu malam, salah seorang daripada tebusan itu menggunakan cemin untuk menghantar mesej kepada pihak polis dalam kod Morse.

Mesej itu ditafsirkan sebagai: "Datang dan selamatkan kami". Ini meyakinkan kerajaan untuk mengambil tindakan dan kurang daripada 24 jam kemudian, berlakunya insiden tembak-menembak.

Kedua-dua pihak mengalami kecederaan dan kematian tetapi akhirnya, pihak tentera berjaya menyelamatkan sebahagian besar tebusan.

Ini sebenarnya adalah mesej rahsia yang dihantarkan KEPADA tebusan dan ia terlalu menarik untuk tidak disenaraikan.

Pada tahun 2010, gerila Angkatan Bersenjata Revolusi Colombia (FARC) telah menahan beberapa tebusan daripada kerajaan Colombia untuk bertahun-tahun lamanya.

Angkatan Tentera Colombia mahu memberitahu kepada tebusan-tebusan ini bahawa mereka tidak dilupakan dan agar tidak berputus asa.

Mereka ingin menghantar mesej kepada tebusan yang tidak dapat dikesan oleh anggota gerila tetapi mampu diketahui oleh tebusan.

Jadi, mereka memasukkan mesej kod Morse rahsia ke dalam sebuah lagu popular yang dimainkan di radio.

Dengar bunyi "bip" dengan teliti di sebalik lagu ini dan jika ia ditafsirkan, mesej ini membawa maksud: "19 orang telah diselamatkan. Anda yang seterusnya. Jangan putus harapan,".

Kod Morse tersebut dimasukkan pada minit ke 1:30, kemudian 2:30 dan 3:30.

Mesej ini didengari oleh tebusan, membuatkan mereka tidak berputus asa dan akhirnya diselamatkan.

Pada Mei 2017, seorang wanita dari Arizona telah membeli sebuah dompet dari pasar raya Walmart dan setelah pulang rumah, dia mendapati terdapat sepucuk nota di dalam dompet tersebut.

Ia ditulis dalam bahasa Cina dan kelihatan seperti ditulis oleh tahanan yang sedang menderita. Nota itu mengatakan bahawa para tahanan dipaksa bekerja 14 jam sehari tanpa rehat.

Jika tahanan tidak menyelesaikan kerja, mereka akan dipukul. Jika mereka jatuh sakit, kos perubatan akan ditolak daripada gaji mereka.

Mereka juga berkata bahawa penjara di China tidak seperti penjara di Amerika Syarikat.

Walmart memberitahu bahawa tiada cara untuk membuktikan asal surat itu tetapi sesetengah pihak berkata bahawa ia adalah bukti bahawa syarikat itu tidak betul-betul memeriksa dari mana produk mereka diambil.

Semasa Perang Dunia Kedua, Mejar Alexis Casdagli ditawan oleh pihak Jerman pada tahun 1941 dan dihantar ke kem penjara.

Dia meluangkan masa dengan menjahit kepingan-kepingan yang sangat cantik dengan corak menarik.

Pihak Nazi sangat kagum dengan hasil kerja Alexis sehinggakan mereka menggantung jahitan tersebut di pejabat penjara mereka. Namun apa yang tidak diketahui mereka adalah jahitan tersebut mengandungi mesej rahsia.

Di hujung jahitan tersebut adalah corak kod Morse. Jika Nazi dapat mentafsir kod-kod tersebut, pastinya Alexis dibunuh. Mesej tersebut berbunyi "God Save The King and F**k Hitler".

Akan tetapi, pihak Nazi tidak menyedari hal ini selama 4 tahun sehinggalah perang tamat. Hasil jahitan Alexis ini berada di muzium di London.


5 Filem Aksi Popular Berasaskan Komik Hong Kong

Satu masa dulu penerimaan rakyat Malaysia terhadap filem berdasarkan kepada karya komik dari Hong Kong mendapat sambutan yang sangat meluas - malahan melebihi sambutan terhadap filem berasaskan komik dari Hollywood.

Walau bagaimanapun masa yang berlalu membuatkan trend penonton sudah berubah, dengan filem-filem adiwira Marvel dan DC kini menjuarai citarasa peminat. Sementara permintaan terhadap filem kung-fu adiwira Hong Kong menjunam teruk. Besar kemungkinan turut sama dipengaruhi penurunan populariti komik-komik adiwira Hong Kong yang satu masa dahulu menjadi peneman generasi muda kita.

Industri filem Hong Kong harus dipuji kerana berani mencuba sesuatu yang baru dan lima filem berasaskan komik ini tidak dapat dinafikan tetap segar untuk ditonton sehingga kini kerana agak berani melangkaui zaman.

Berasaskan kepada siri komik karya pelukis terkenal Ma Wing Shing berjudul 'Chinese Hero', 'A Man Called Hero' merupakan salah sebuah filem yang sangat dinantikan semasa pembikinannya, kerana siri komik asalnya merupakan sebuah komik yang mempunyai status legenda dalam industri komik.

Pada zaman penerbitan siri komiknya yang bermula pada tahun 1980, 'Chinese Hero' layak dikatakan bertanggungjawab mengubah lanskap komik Hong Kong melalui corak lukisannya yang unik, memperkenalkan kepada dunia wajah baru komik Hong Kong yang lebih realistik dan berbeza. Disebabkan itu, kita juga mendapat versi terjemahan Bahasa Melayu sendiri yang diberikan judul 'Wira Sakti'.

Filem 'A Man Called Hero' diterbitkan pada tahun 1999 berjaya memuatkan hampir keseluruhan siri pertama komik ini ke dalam durasi hampir 2 jam, memaparkan pelakon kacak Ekin Cheng sebagai 'Hero Hua'. Filemnya agak menghiburkan namun ada ketikanya babak bertukar terlalu pantas. 'A Man Called Hero' dinobatkan sebagai pemenang anugerah kesan khas terbaik industri filem Hong Kong pada era tersebut.

Menampilkan pelakon aksi terkenal Jet Li sebagai watak utama Tsui Chik atau pesonanya 'Black Mask', filem ini memaparkan seorang askar bionik yang telah dijadikan bahan eksperimen pihak tentera. Beliau dilucutkan tugas, selepas kerajaan Hong Kong memilih untuk menghentikan program latihan mereka.

Memilih untuk hidup aman sebagai seorang penjaga perpustakaan, siri-siri jenayah yang wujud serta dilakukan bekas rakan sepasukannya sendiri memaksa Tsui Chik bangkit menentang rakan-rakannya dengan identiti adiwira 'Black Mask' bagi melindungi dirinya.

Diasaskan daripada karya seorang pelukis Hong Kong bernama Li Chi-Tak berjudul 'Hei Xia', komik ini diterbitkan dalam enam isu pada tahun 1993. Penerbitan komik ini dipuji kerana menjadi antara judul terawal menggabungkan tema aksi dan elemen-elemen sains fiksyen dalam kisahnya.

Siri Young and Dangerous berjaya mewujudkan fenomena dalam industri filem Hong Kong, seterusnya menjadi batu loncatan kepada ramai aktor memulakan karier dalam industri hiburan Hong Kong. Dikritik kerana dilihat cuba mempopularkan budaya dan cara hidup kumpulan kongsi gelap Hong Kong, siri filem ini memang tidak dinafikan sangat berpengaruh bukan saja di Hong Kong - malahan di serata dunia.

Berikutan popularitinya, wujud rangkaian enam filem utama yang memaparkan jatuh bangun dua orang ahli kongsi gelap Hung Hing bernama Chan Ho-Nam dan rakannya Chicken, serta beberapa filem sampingan yang membawakan watak lain sebagai teraju utama kisah tersebut.

Diasaskan daripada sebuah siri komik keluaran tahun 1992 berjudul 'Teddy Boy' yang masih lagi diterbitkan, garapan seorang pelukis bernama Ngao Lo - wujud ura-ura bahawa Hollywood akan mengadaptasi siri komik ini ke dalam bentuk filem, selepas hak penerbitannya telah pun dijual kepada sebuah rumah penerbitan bernama Pulse Films pada awal 2019.

Bagi kita di Malaysia, pendedahan kita terhadap komik Hong Kong biasanya bermula dengan dua judul - sama ada satu siri komik yang dinamakan 'Singa Ganas' atau penerbitan rasmi yang diberi judul 'Jejak Wira' yang sangat panjang kisahnya. Kedua-dua komik itu pula adalah komik sama, terjemahan kepada sebuah siri komik legenda Hong Kong berjudul 'Oriental Heroes' - hasil karya 'tuan guru komik Hong Kong' Tony Wong.

Komik tersebut mula diterbitkan pada tahun 1970 pada asalnya, sebelum beberapa versi berbeza terpaksa dikeluarkan berikutan perubahan peraturan kerajaan Hong Kong. Populariti komik tersebut berjaya mengubah cara penghasilan komik di Hong Kong seterusnya mewujudkan perseteruan sihat di antara karya Tony Wong dan Ma Wing Shing, yang merancakkan populariti komik dari negara itu. 'Oriental Heroes' masih diterbitkan sehingga kini.

Filem 'Dragon Tiger Gate' pula dibintangi superstar aksi Donnie Yen dibantu oleh Nicholas Tse. Pada penulis filem ini agak terlalu memfokuskan pada aksi sehingga melupakan terus jalan ceritanya. Walaupun secara kasarnya inspirasi daripada komik sangat berjaya dipaparkan dalam filem ini, filem ini agak menghampakan walaupun visualnya mempunyai rekaan yang berjaya.

Siri komik 'Pedang Setiawan' pasti akan terus dikenang sebagai salah satu siri komik terbaik pernah dihasilkan, oleh mana-mana pengkarya sekalipun. Membawakan seni lukisan yang jarang sekali dapat dilihat dalam medium komik serta ketelitian penceritaan yang unik, penamat kepada komik ini dilukis dalam bentuk galeri persembahan di Hong Kong pada tahun 2015, sebelum dijilidkan untuk dijual melalui format cetakan.

Lebih dikenali dengan nama 'The Storm Riders', kisah komik ini menceritakan berkenaan dua orang anak muda bernama Nip Fung dan Bou Jing-yue yang pada awalnya dipergunakan demi kepentingan tok guru mereka, sebelum mereka bangkit sendiri - mencipta nama dalam arena pertarungan China.

Berikutan populariti siri komik ini, usaha untuk menterjemahkannya ke dalam filem berjaya dilakukan pada tahun 1998, menampilkan Ekin Cheng (banyak betul nama dia dalam artikel ini) dan Aaron Kwok.

'The Storm Riders' mengungguli anugerah filem Hong Kong tahun tersebut, memenangi 4 daripada 11 pencalonan. Sambungannya pula yang diberikan judul 'The Storm Warriors' (berikutan masalah hakcipta) diterbitkan pada tahun 2009, menampilkan pelakon yang sama tetapi membawa jalan cerita berdasarkan jalan cerita siri ketiga komiknya - apabila China mula berhadapan dengan penjajahan empayar Jepun.


Dalang Disebalik Penahanan Berjuta-Juta Umat Islam Uighur Di China - Zhu Hailun

Kemarahan umat Islam di seluruh dunia semakin membuak-buak berkenaan dengan layanan terhadap orang Islam Uighur di China.

Seorang individu yang merupakan pegawai Parti Komunis yang bernama Zhu Hailun, adalah yang bertanggungjawab terhadap sistem kem "pendidikan semula" yang bertujuan untuk umat Islam Uighur di rantau Xinjiang, China.

Nama Zhu Hailun muncul berkali-kali dalam "China Cable", memo kerajaan China yang dikeluarkan oleh Konsortium Antarabangsa Wartawan Penyiasatan pada 25 November 2019.

Ia mendedahkan peranan penting yang dimainkan oleh pegawai kedua tertinggi Parti Komunia ini dalam membangunkan program yang bertujuan menakluki umat Islam Uighur di rantau barat daya.

Zhu meluluskan dokumen yang paling "meletup" di dalam China Cable, iaitu "manual" tentang bagaimana untuk menjalankan kem "pendidikan semula", di mana lebih daripada sejuta umat Islam telah diasingkan, menurut anggaran PBB.

Memo 2017 oleh Zhu memperincikan sistem penjara di mana orang-orang boleh ditahan untuk "transformasi pendidikan" selama tempoh yang tidak ditentukan.

Mereka ini diletakkan di bawah pengawasan yang berterusan sambil tertakluk kepada indoktrinasi (proses pengajaran untuk menerima sesuatu kepercayaan) ideologi intensif.

Zhu juga menulis tiga buletin rahsia yang menerangkan bagaimana sistem pengawasan elektronik secara besar-besaran yang ditubuhkan oleh kerajaan China di Xinjiang dapat mengenal pasti orang-orang yang terlibat dalam kem.

Lama sebelum tindakan keras yang dilakukan oleh Zhu dan walaupun sudah biasa dengan budaya tempatan, Zhu lebih benci daripada dikasihi di kalangan penduduk Uighur yang diperintahnya

Dia dilahirkan pada tahun 1958 di luar bandar wilayah Jiangsu. Ketika remaja, semasa Revolusi Kebudayaan yang huru-hara, Zhu dihantar ke daerah Kargilik, di tengah-tengah kawasan Uighur di Xinjiang.

Zhu tiba di Xinjiang pada tahun 1975 sebagai sebahagian daripada program Parti Komunis yang menggalakkan pegawai-pegawai muda yang bercita-cita untuk tinggal di kawasan-kawasan yang jauh di negara ini selama beberapa tahun.

Tetapi tidak seperti kebanyakan rakan-rakannya, yang mana pulang dengan segera ke kampung halaman mereka apabila tugasan selesai, Zhu memilih untuk tinggal di Xinjiang.

Zhu menyertai Parti Komunis pada tahun 1980 dan dinaikkan pangkat dalam birokrasi Xinjiang.

Menjelang tahun 1990-an, Zhu menjadi begitu fasih dalam bahasa Uighur sehingga dia membetulkan penterjemahnya sendiri semasa mesyuarat.

Dia berkhidmat sebagai pemimpin parti bagi 2 bandar yang paling banyak kekacauan di Xinjiang iaitu Kashgar dan Hotan pada tahun 1990-an dan 2000-an.

Pada tahun 2009, pertempuran antara Uighur dan Cina Han di ibu kota Urumqi di Xinjiang telah membunuh hampir 200 orang. Pihak berkuasa berkata kebanyakan yang terbunuh adalah orang Cina Han.

Disebabkan itu, ketua pegawai keselamatan dan pimpinan Parti Komunis di bandar itu dipecat, dan Zhu dibawa masuk untuk mengambil alih kuasa.

Ketegangan di Xinjiang berterusan, dan China melantik seorang lagi penguat kuasa yang kejam, Chen Quanguo, sebagai pemimpin parti untuk rantau ini pada tahun 2016.

Zhu menjadi pegawai kanan Chen dan pada tahun 2016, Zhu dinaikkan pangkat sebagai timbalan ketua parti Xinjiang.

Pada Februari 2017, semasa China sedang membina kem-kem yang digunakan untuk pengasingan puak Uighur dan minoriti lain, Zhu memberikan ucapan kepada pegawai polis di Urumqi yang menyuarakan pendekatannya dengan lebih jelas.

(Sekitar 10000 pasukan bersenjata menghadiri himpunan sorak di Xinjiang pada Februari 2017)

Menurut laporan Reuters, Zhu berkata: "Dengan senapang pada badan kita, pisau yang terhunus, penumbuk dan tangan dilonjakkan, kita mesti menggunakan kuasa gemuruh untuk menyerang kegiatan pengganas dengan keras,".

Selepas ketibaan Chen di Xinjiang, berpuluh-puluh ribu umat Islam Uighur mula hilang. Dokumen yang bocor menunjukkan bahawa Zhu mengarahkan penangkapan besar-besaran.

Seorang pengedali yang sangat tegas, terkenal kerana telah "menenangkan" Tibet semasa tempohnya di sana sehingga 2016, Chen ditugaskan untuk melawan "ancaman pengganas" di Xinjiang, serta menghapuskan harapan umat Islam Uighur.

Dalam banyak aspek, Chen telah berusaha ke arah matlamat ini dengan menggunakan pendekatan yang sama iaitu pengawasan berterusan dan gangguan polis yang membuahkan hasil untuknya di Tibet, memanfaatkan teknologi keselamatan yang terbaru seperti pengenalan muka.

Tetapi Chen memerlukan seseorang yang mempunyai pengetahuan mendalam tentang Xinjiang untuk mengamalkan sistem penindasan yang diciptanya.

Dokumen-dokumen yang bocor menunjukkan bahawa Zhu mengarahkan penangkapan besar-besaran, menandatangani notis yang memerintahkan polis menggunakan pengawasan digital untuk menyiasat orang kerana melawat negara-negara asing, menggunakan aplikasi mudah alih tertentu atau mempunyai kaitan dengan "orang yang mencurigakan."

Televisyen negara menunjukkan bahawa Zhu meneruskan lawatan tanpa henti ke kem-kem di Xinjiang, pusat pemeriksaan, dan balai polis, membimbing kempen penahanan besar-besaran itu secara peribadi.

Pada awal tahun 2019, Zhu memutuskan untuk bersara. Dia kemudiannya menjadi ketua parlimen serantau, jawatan yang dianggap sebagai pekerjaan di akhir kerjaya.

Penggantinya, Wang Junzheng yang berusia 56 tahun, dianggap sebagai salah seorang bintang yang semakin meningkat dalam Parti Komunis China.

Bulan lalu, Amerika Syarikat telah mengenakan sekatan visa ke atas pegawai China yang tidak didedahkan identitinya sebagai peranan mereka terhadap penindasan di Xinjiang.

Tidak diketahui sama ada Zhu berada dalam senarai itu, tetapi para pakar mengatakan bahawa pangkat dan tanggungjawabnya mungkin menjadikannya sebagai sasaran.


Apakah Sebenarnya Yang Terkandung Dalam Magic Sponge Daiso? (Span Magik)

Sejak berada di pasaran lebih dari 10 tahun yang lalu, Mr. Clean Magic Sponge atau lebih dikenali sebagai span magik ini telah mendapat sambutan hangat daripada pelanggan kerana magiknya.

Ia dikatakan mampu menanggalkan kotoran degil yang mana tidak boleh dilakukan oleh span biasa.

Namun, rahsia di sebalik bahan yang menghasilkan span ini iaitu span melamin (bahan yang sama digunakan sebagai penebat akustik dalam studio rakaman) tidak mempunyai magik tetapi lebih kepada kimia ringkas.

Dengan sendirinya, melamin hanyalah asas organik dalam bentuk kristal putih.

Tetapi apabila digabungkan dengan sebatian lain, ia boleh berubah menjadi produk mewah iaitu span magik, dengan tekstur mikroskopik seperti kertas pasir.

Anda boleh menggunakannya untuk menggosok kotoran melekit dan kotoran dari semua jenis permukaan, tetapi elakkan daripada menggunakannya di permukaan halus atau berkilat.

Kandungan nitrogen tinggi dalam melamin juga menjadikannya kalis api dan baja yang berguna.

Pada tahun 2008, penipu-penipu dari China menggunakan melamin untuk menghasilkan susu dan susu formula bayi kelihatan mengandungi kandungan protein yang lebih tinggi.

Akibatnya, produk palsu itu telah membunuh enam bayi dan membuat hampir 300,000 yang lain sakit. Dua daripada pelaku telah dijatuhkan hukuman.

Perkara ini lebih dikenali sebagai cecair berbau yang digunakan untuk memulihara haiwan yang mati selama beberapa dekad dan mungkin selama-lamanya.

Dengan sendirinya, formaldehid boleh membahayakan dan kadang-kala boleh membunuh. Ia boleh menyebabkan kerengsaan pada kulit, merosakkan tisu dalaman dan juga menyebabkan kanser.

Tetapi jika anda mencampurkannya dengan melamin, hasilnya adalah resin yang kuat di mana kesan toksik itu dineutralkan.

Kekuatan tegangan yang tinggi menjadikan resin sebagai bahan yang sesuai untuk peralatan makan dan lapisan atas pada kaunter di dapur.

Buih gas yang dipaksa membentuk dalam resin semasa proses pembuatan ini memberikan hasil yang menakjubkan, iaitu span magik.

Dengan sendirinya, natrium bisulfite mempunyai sifat antimikrob, di mana ia sangat bagus sebagai pengawet untuk pembuatan wain.

Dalam penghasilan span magik ini, ia boleh membantu meningkatkan pengeluaran resin, tetapi ia digunakan dengan begitu berhati-hati kerana span sulfite yang diubah suai kurang stabil dan boleh mengeluarkan formaldehid dalam keadaan tertentu.

Procter & Gamble, syarikat yang menghasilkan span magik ini, mengatakan bahawa kunci kepada sifat melawan kotoran oleh span magik ini terletak pada "microscrubbers yang diaktifkan air" di dalamnya.

Tetapi tiada apa-apa yang melibatkan pengaktifan oleh air, di mana span ini boleh digunakan dalam keadaan kering mahupun basah, dengan sedikit perbezaan dalam hasilnya.

Walaubagaimanapun, air mungkin akan memudahkan kotoran untuk berpaut kepada span ini, sama seperti anda membasahkan tuala sebelum mengelap dinding atau meja.


Sejarah Penubuhan Malaysia Airlines, Syarikat Penerbangan Nasional Malaysia

Sekiranya anda pernah menaiki penerbangan antarabangsa Malaysia Airlines pulang ke Malaysia, anda pastinya akan mendengar krew penerbangan memberikan ucapan selamat pulang ke Malaysia sejurus sebelum pendaratan dilakukan. Ianya cukup bermakna terutamanya bagi kita sebagai rakyat Malaysia.

Sejak sekian lamanya, Malaysia Airlines sudah sinonim dengan identiti negara Malaysia. Pada tahun 2014, nama syarikat penerbangan ini tiba-tiba menjadi bualan akhbar seluruh negara susulan kes kehilangan pesawat MH370 dan kemalangan pesawat MH17.

Sejak puluhan tahun wujudnya syarikat ini, ianya telah mengalami zaman turun naik. Namun, mungkin ramai yang tidak tahu sejarah panjang penubuhan syarikat penerbangan nasional ini dan kali ini pihak Iluminasi ingin berkongsi sedikit sebanyak sejarah penubuhan syarikat ini sejak tahun 1947.

Segalanya bermula pada tahun 1947 apabila syarikat penerbangan Malayan Airways Limited (MAL) ditubuhkan. Ianya merupakan inisiatif bersama beberapa buah syarikat syarikat atau organisasi iaitu Ocean Steamship Company of Liverpool, Straits Steamship of Singapore dan Imperial Airways.

Ketiga-tiga entiti ini telah mencadangkan kepada kerajaan British pada ketika itu untuk menyediakan kemudahan penerbangan pergi dan balik antara Singapura dan Penang. Maka, lahirlah MAL pada tarikh 12 October 1947.

Dalam tempoh 10 tahun sahaja, MAL telah berkembang daripada syarikat penerbangan domestik ke syarikat penerbangan antarabangsa. Selepas tahun 1963 yakni tahun penubuhan Malaysia, namanya telah ditukarkan kepada Malaysian Airways Limited setelah penggabungan dengan Borneo Airways tidak lama kemudiannya. Penggunaan  masih akronim MAL masih dikekalkan.

Pada tahun 1965 selepas peristiwa Singapura menarik diri keluar daripada Malaysia, MAL telah menjadi syarikat penerbangan bi-nasional dan namanya telah dijenamakan semula kepada Malaysia-Singapore AIrlines (MSA). Pada tahun 1973, MSA telah dibubarkan apabila kedua-dua negara bersetuju membawa haluan masing-masing.

Oleh itu, Malaysia telah memperkenalkan syarikat Malaysian Airline Limited (sebelum itu Malaysian Airways Limited) sebelum dijenamakan semula kepada Malaysian Airline System atau singkatannya MAS (lebih mudah dikenali sebagai Malaysian AIrlines).

Sejak tahun 1973, syarikat ini telah menerima lebih 100 anugerah atau pengiktirafan antarabangsa. Antara anugerah terbaik yang pernah dirangkulnya adalah rating "5-star" daripada Skytrax (2009, 2012 dan 2013) danW pengiktirafan daripada World Travel Awards sebagai 'Asia's Leading Airline' (2010, 2011 dan 2013).

Pada penghujung tahun 90-an, MAS telah mengalami beberapa siri kerugian yang agak besar disebabkan oleh peningkatan kos operasi dan salah urus tadbir pihak atasan dan pengurusan.

Bagi menyelamatkan syarikat ini daripada terus merudum, kerajaan Malaysia akhirnya telah berusaha membantu syarikat ini dengan membeli kembali saham daripada MAS berjumlah RM1.8 bilion menggunakan dana awam pada tahun 2001. Syarikat ini juga pernah disenaraikan dalam pasaran saham Bursa Malaysia.

Menjelang Disember 2013, MAS dilaporkan mencatatkan kerugian RM11.7 bilion. Peningkatan persaingan daripada syarikat penerbangan tambang murah seperti Air Asia dan Lion Air telah memburukkan lagi keadaan MAS. Tragedi kehilangan M370 dan kemalangan MH17 pada pada 2014 bukan sahaja melemahkan syarikat ini, malah telah menimbulkan spekulasi bahawa syarikat ini bakal muflis.

Sebagai salah satu usaha strategik membangunkan semula syarikat ini, MAS secara rasminya telah dibubarkan pada tahun 2015 dan ditubuhkan semula sebagai Malaysia Airlines Berhad (MAB) pada 31 Ogos 2015.

Khazanah Nasional Berhad selaku pemegang saham utama dalam MAS telah melantik Christopher Mueller (bekas CEO Aer Lingus) untuk mengetuai perubahan ini. Sebagai langkah pestrukturan semula, satu pertiga daripada keseluruhan tenaga kerja MAS telah dikurangkan manakala selebihnya telah diserap semula ke dalam MAB.

Pada masa kini, MAB terus bergerak kukuh dengan menawarkan penerbangan ke 50 destinasi seluruh dunia melalui 300 penerbangan setiap hari. MAB juga kini merupakan sebahagian daripada Malaysia Aviation Group (MAG).


Lelaki Inggeris Pertama yang Dilantik Menjadi Samurai - William Adams

Pada 19 April 1600, sebuah kapal telah hanyut ke perairan berhampiran pulau Kyushu di selatan Jepun. Anak-anak kapal itu berada jauh dari tanah air mereka dan mengalami pelbagai penderitaan sepanjang pelayaran mereka.

Kapal yang hanyut itu adalah salah satu kapal daripada armada yang berlepas dari Belanda dua tahun sebelum itu. Ia hanyut setelah dipukul ombak dan terselamat daripada serangan musuh. Hanya 24 anak kapal yang masih hidup ketika ia tiba di jepun dan hanya sembilan orang sahaja yang mampu berdiri kerana selebihnya dijangkiti wabak.

Salah seorang anak kapal yang bernasib baik adalah pelaut dari Kent, England, bernama William Adams. Dia merupakan orang Inggeris pertama yang berjaya sampai ke Jepun.

Orang Eropah mula datang ke Jepun pada pertengahan abad ke-16 apabila pedagang Portugis mendarat di pelabuhan negara itu. Pada mulanya, pemerintah Jepun gembira dengan kedatangan Portugis yang membawa komoditi berharga seperti gula dan senjata api.

Apabila Tokugawa Ieyasu berkuasa pada tahun 1600 sebagai ketua shogun pertama dari dinasti Tokugawa, dia melihat pelbagai anasir buruk telah masuk ke negara itu. Orang Portugis memperdagangkan ramai hamba dari Jepun dan menyebarkan agama Kristian Katolik secara meluas. Ieyasu melihat perkara ini sebagai ancaman kepada kekuasaannya.

Setelah mendengar sebuah kapal Eropah yang bukan dari Portugal mendarat, Ieyasu mengarahkan semua anak kapal datang menghadapnya. Ieyasu kemudian kagum dengan William Adams yang mempunyai pengetahuan luas tentang pembinaan kapal dan matematik.

Para mubaligh Portugis menjadi kurang senang dengan ketibaan orang Inggeris berfahaman Kristian Protestan di Jepun yang boleh mengancam pengaruh mereka. Orang Portugis menuntut agar Ieyasu menghukum Adams dengan menuduh lelaki Inggeris itu adalah seorang lanun.

Sebaliknya, Ieyasu yang ingin mengurangkan pengaruh Portugis telah melantik William Adams sebagai penasihat rasminya. Selama beberapa tahun lamanya, Adams telah membantu Ieyasu memodenkan armadanya dengan membina kapal gaya Barat. Adams dikurniakan kekayaan dan dilantik menjadi Samurai.

Samurai adalah pahlawan di Jepun yang sama tarafnya dengan kesatria di Eropah. Mereka akan memberikan kesetiaan kepada Shogun dan berjuang untuknya dalam peperangan sebagai bayaran kepada perlindungan dan pangkat.

Pada kurun ke-17, Samurai juga terlibat menjadi birokrat yang mengendalikan pengurusan hal-hal negara. Sebagai seorang samurai Inggeris pertama, itulah peranan yang banyak dipegang oleh Adams.

Ini kerana dia tidak mempunyai kebolehan seperti kebanyakan Samurai di Jepun yang menjalani latihan selama bertahun-tahun untuk menguasai kemahiran seperti memanah, berkuda atau bermain senjata.

Sebaliknya, Adams sangat cemerlang dalam peranannya sebagai penasihat kepada shogun mengenai perdagangan, armada (angkatan tentera laut) dan apa sahaja yang melibatkan orang-orang Eropah. Walaupun rakan-rakan sekapal Adams telah kembali belayar ke negara asal mereka, Ieyasu menuntut agar Adams terus tinggal di Jepun.

Dia juga telah berkahwin dengan anak perempuan kepada salah seorang pegawai istana dan mempunyai dua orang anak bernama Joseph dan Susanna. Adams yang juga dikenali sebagai Miura Anjin di Jepun berasa sangat selesa dan menikmati status yang lebih baik berbanding ketika berada di England.

Adams juga menghabiskan beberapa tahun menganjurkan ekspedisi perdagangan ke negara-negara lain dan menggalakkan orang-orang Inggeris untuk mengukuhkan hubungan dengan Jepun.

Sementara itu, orang-orang Portugis tidak pernah melupakan kemarahan mereka pada William Adams. Dia juga telah menasihati Ieyasu bahawa para mubaligh Portugis cuba menggulingkan shogun itu sehingga membawa kepada pengharaman Kristian berfahaman Katolik di Jepun.

Selepas kematian Tokugawa Ieyasu pada tahun 1616, Jepun menjadi semakin tertutup kepada dunia luar. Penggantinya iaitu Tokugawa Hidetada juga melihat pengaruh dan agama pedagang asing membawa kemudaratan kepada negara. Ketika itu juga, pengaruh Adams di istana juga semakin lemah.

Pada tahun 1620, William Adams telah meninggal dunia pada usia 55 tahun akibat sakit. Dalam wasiatnya, dia telah membahagikan harta-hartanya kepada keluarganya di Jepun dan juga keluarga yang ditinggalkannya di England. Tidak lama selepas itu, Jepun secara rasminya menutup negara mereka daripada perdagangan luar dan bermulalah tempoh pengasingan yang berlangsung selama hampir 200 tahun.

Sumbangan William Adams masih diingati di Jepun. Banyak patung-patungnya telah dibina di Jepun sebagai kenangan kepada salah seorang Samurai Eropah yang banyak menyumbangkan jasa.

Selain patung peringatan, William Adams juga disematkan sebagai watak utama dalam permainan video Nioh dan beberapa buah filem serta rancangan televisyen.


7 Sebab Mengapa China Mungkin Harapan Terakhir Dunia Untuk Selamatkan Alam Sekitar

Apabila kita bercakap tentang tanggungjawab alam sekitar, China bukanlah negara yang akan muncul di minda.

Ini disebabkan oleh negara paling ramai penduduk di dunia ini kehilangan 1.6 juta rakyatnya setiap tahun akibat toksin dalam udara mereka.

Akan tetapi, tiada negara yang memahami bahaya pencemaran lebih daripada China, dan ini mempunyai kesan.

Ketika negara-negara lain dilihatkan malas dalam komitmen mereka terhadap pakatan iklim dunia, China sebenarnya sedang menerajui dan berada dalam landasan untuk menjadi pemimpin dunia dalam memerangi perubahan iklim.

iluminasi.com kongsikan 7 sebab mengapa China adalah harapan terakhir untuk masa depan yang lebih hijau.

Pada tahun 2008, Kedutaan Amerika Syarikat di Beijing memasang pemantau udara berkualiti rendah di bahagian atas bangunan mereka dan peranti itu menghantar tweet automatik melaporkan tahap pencemaran udara harian.

Mereka bukanlah mahu merendah-rendahkan pihak kerajan, tetapi secara tidak sengaja mendedahkan masalah utama.

Tahap pencemaran yang dilaporkan oleh kedutaan AS ini adalah jauh lebih tinggi daripada yang dilaporkan kerajaan China. Ini bermaksud bahawa kerajaan China tidak mendedahkan perkara sebenar.

Selepas itu, warga China mula merujuk kepada laporan kedutaan AS dan bukan kerajaan.

Kerajaan cuba menapisnya, mengumumkan bahawa "bacaan tersebut adalah haram", tetapi kedutaan AS meneruskan tindakan mereka.

Orang ramai mula bimbang dan mengadu tentang "rahsia kerajaan" berkenaan tahap pencemaran alam sekitar.

Biasanya, aduan seperti ini boelh membahayakan namun kerajaan China lebih bertolak ansur, membuatkan aduan semakin menjadi-jadi.

Tidak lama kemudian, kerajaan mula memberikan angka sebenar di mana mereka terpaksa menukar pendekatan mereka disebabkan oleh rakyat menuntutnya.

90% daripada rakyat China bersedia dalam mengorbankan ekonomi mereka untuk alam sekitar, dan kerajaan China terpaksa menurutinya.

Pada tahun 2011, China berdiri di hadapan PBB dan mengisytiharkan bahawa setiap negara ekonomi utama termasuk mereka sendiri, harus dipaksa secara sah untuk membendung pelepasan gas rumah hijau menjelang 2020.

Mereka mencadangkan untuk mengenakan tindakan kepada negara-negara yang tidak memenuhi sasaran mereka dan China secara sukarela untuk mendaftar terlebih dahulu.

Disebabkan ini, semua menjadi keliru disebabkan oleh China dianggap sebagai pusat pencemaran dunia.

Kebanyakan pemimpin dunia yang lain hanya ingin mengetahui apa yang telah dicapai oleh China. Tetapi ternyata, China sebenarnya telah melaksanakan apa yang mereka cadangkan.

Mereka mempunyai rancangan untuk mengurangkan pergantungan terhadap arang batu dalam tempoh beberapa tahun akan datang dan komited untuk memuncakkan pelepasan karbon dioksida menjelang 2030, dan kemudiannya tahap pelepasan akan menurut selepas itu.

Berdasarkan kemajuan mereka setakat ini, para pakar sebenarnya percaya mereka akan melakukan lebih baik daripada yang dijanjikan.

Biasanya, kita dan seluruh dunia beranggapan bahawa China adalah pencemar terbesar di dunia, namun orang ramai mula mengalihkan perhatian ke Amerika Syarikat.

Secara teknikal, China mengeluarkan gas rumah hijau yang paling banyak dalam setahun, tetapi dari perspektif sejarah, mereka jauh dari yang paling teruk.

Antara tahun 1850 dan 2011, Amerika Syarikat adalah sumber 27% daripada semua pelepasan karbon dioksida, manakala China hanya menyebabkan 11% sahaja.

Malah hari ini, Amerika Syarikat mungkin sebenarnya menghasilkan lebih banyak pencemaran berbanding China.

China mengeluarkan 8.5 bilion tan gas rumah hijau setiap tahun, tetapi ini hanya kerana ekonomi mereka bergantung kepada industri.

20% daripada gas tersebut berasal dari kilang-kilang yang menghasilkan barang-barang untuk Amerika Syarikat. Syarikat-syarikat Amerika membayar kilang-kilang ini, tetapi mereka meletakkannya di China dan bukan AS untuk mengurangkan kos mereka.

Namun, pencemaran itu sebenarnya berasal dari kegiatan dan kepentingan Amerika Syarikat.

Sekiranya kita mengalihkan tanggungjawab terhadap pencemaran itu ke Amerika, jumlah 6.9 bilion tan gas rumah hijau yang dihasilkan oleh AS ketika ini akan bertambah, jauh meninggalkan angka oleh China.

Salah satu sebab mengapa cuacu menjadi semakin panas dengan cepat adalah kerana kita kehilangan banyak hutan hujan.

Anda mungkin sudah mendengar bahawa hutan hujan menyerap sejumlah besar karbon dioksida, dan tanpanya kita kehilangan pertahanan semula jadi yang utama.

Dan China telah banyak melakukan usaha ke arah memperbaiki semua ini.

Sejak tahun 1981, setiap pelajar Cina berusia lebih dari 11 tahun dikehendaki untuk menanam sekurang-kurangnya satu pokok setiap tahun untuk menggalakkan peranan mereka dalam menjaga alam sekitar.

Dan tindakan ini telah melihatkan perbezaan. Pada tahun 2008 sahaja, China meningkatkan jumlah hutannya sebanyak 4.77 juta hektar.

Namun, kesan pemulihan terbesar adalah dari Tembok Besar Hijau yang mereka tanam di padang pasir Gobi.

China merancang untuk merangkumi kawasan seluas 4,500 kilometer gurun dengan 100 bilion pokok dan kesannya pasti akan menjadi luar biasa.

Dan projek Tembok Besar Hijau telah mengimbangi kehilangan karbon biomas di atas tanah sebanyak 81% akibat penebangan hutan hujan tropika sejak tahun 2003.

Umum tahu bahawa kereta adalah salah satu sumber pencemaran udara terbesar di dunia.

Hari ini, kenderaan di jalan China bertanggungjawab untuk hampir satu pertiga daripada toksin di udara, namun mereka melakukan sesuatu mengenai masalah ini.

China kini sedang merancang untuk mengurangkan 5 juta yang semakin berusia dari jalan sebagai sebahagian daripada komitmen yang lebih besar untuk mengurangkan pelepasan sebanyak 17%.

Sebagai pertukaran, semakin ramai orang beralih kepada kereta elektrik. Malah, jualan kereta elektrik Tesla meningkat tiga kali ganda pada tahun lepas.

Walau bagaimanapun, idea yang paling menarik adalah Bandar Raya Besar, rancangan China untuk mewujudkan sebuah bandar yang tidak mempunyai kereta langsung.

Bandar ini bakal menempatkan 80,000 dan akan dikelilingi oleh penampan ruang hijau yang merangkumi 60% kawasan tersebut.

Ia akan mengambil masa 20 minit berjalan kaki ke seluruh bandar dan orang ramai perlu menggunakan transit awam untuk masuk dan keluar dari bandar berkenaan.

China masih belum lagi mengharamkan sup sirip jerung, tetapi mereka telah mengharamkan banyak lagi perkara lain.

China adalah sebuah negera yang boleh membatasi kebebasan rakyat mereka yang mana tidak boleh dilakukan oleh negara demokratik, dan mereka menggunakan peluang ini sebaik-baiknya.

Mereka adalah negara terbesar di dunia yang mengharamkan beg plastik dan disebabkan itu, pasar raya di China telah mengurangkan penggunaan beg plastik sebanyak 66%.

Walau bagaimanapun, ini hanyalah satu permulaan. Mereka juga menetapkan had ke atas bunga api yang kedengaran seperti idea bodoh, tetapi sebenarnya masuk akal.

Bunga api menghasilkan lebih banyak pencemaran daripada yang kita sedar. Dalam eksperimen, saintis menyalakan 3 bunga api dalam bilik 30 meter padu dan pencemaran naik 40 kali daripada tahap yang selamat.

Di China, di mana Tahun Baru melihatkan bunga api dinyalakan di setiap sudut, ia menambah kesan yang serius.

Segala-galanya yang boleh menambah pencemaran udara diharamkan dari kehidupan Cina.

Merokok diharamkan di Beijing kerana menyumbang kepada pencemaran udara. Malah, di beberapa tempat, China mengharamkan bacon kerana membuatkan udara terlalu banyak toksin.

Mereka telah mengakui bahawa, pada masa lalu, "Pertumbuhan KDNK China telah mengorbankan persekitarannya," tetapi rancangan mereka telah berubah di mana kini mereka telah berjanji untuk meletakkan alam sekitar di hadapan.

Negara itu telah mengetepikan RM27 trilion untuk memenuhi matlamat pengurangan gas rumah hijau mereka.

Mereka bercadang untuk pergi lebih jauh lagi, di mana mereka komited untuk sentiasa memeriksa kemajuan dan meningkatkan matlamat mereka sebaik mungkin.

Ketika Amerika Syarikat mula bercakap tentang menarik diri dari Perjanjian Paris, China tidak mengubah rancangan mereka.

Sebaliknya, mereka mengisi jurang itu dengan membelanjakan RM12.8 bilion dalam membantu program iklim negara-negara membangun yang lain.

Hari ini, China mengkritik Amerika Syarikat kerana tidak cukup berusaha untuk melindungi alam sekitar.


Ini Apa Yang Berlaku Jika Lebah Tersesat Jalan

Apabila kebanyakan orang memikirkan tentang lebah, mereka membayangkan serangga berwarna kuning dan tompok hitam yang menghurung di sekeliling sarang, menghisap nektar dan mendebungakan bunga setiap hari.

Walau bagaimanapun, sarang tidak kekal selama-lamanya dan sistem navigasi lebah tidaklah sempurna.

Jadi apa yang berlaku apabila lebah sesat jalan? Adakah pembuat madu ini akan menghabiskan sisa hidupnya bersendirian kesepian, ataupun ada pengakhiran yang lebih baik?

Untuk membincangkan dengan tepat, terdapat beberapa ciri lebah lain dan beberapa fakta yang mengejutkan yang dapat memberikan pencerahan.

Ramai di antara kita beranggapan bahawa lebah-lebah tahu di mana lokasi rumahnya dan tidak mempunyai risiko sesat jalan, seperti manusia.

Lebah yang meninggalkan koloninya untuk mencari debunga dan madu adalah lebah pekerja, yang merupakan lebah betina dan bertanggung jawab atas sebagian besar pekerjaan di sarang.

Dalam purata koloni lebah madu, terdapat 20,000 hingga 80,000 lebah pekerja betina, beberapa ratus lebah drone jantan dan seekor ratu lebah.

Lebah drone jantantidak mempunyai tanggungjawab lain selain daripada mengawan dengan ratu dan tidak mempunyai sengat, serta tidak meninggalkan sarang atau koloni.

Walaubagaimanapun, bagi lebah pekerja betina (lebah yang biasanya ditemui di taman-taman) meneruskan hidup di luar koloni adalah sangat penting.

Lebah ini mempunyai jangka hayat hanya 2 bulan secara purata.

2 minggu pertama lebah ini dihabiskan dengan bekerja di dalam sarang, jadi apabila ia meninggalkan sarang, lebah pekerja tidak mahu membuang masa.

Mujurlah, lebah-lebah mempunyai cara yang luar biasa untuk menavigasi ke seluruh dunia tanpa tersesat. Ia menggunakan matahari sebagai titik tetap dan mengekalkan sudut berhubung dengan matahari.

Ketika mencari makanan, seekor lebah akan mencari sumber makanan, kemudian kembali ke sarang dalam garis lurus, di mana ia akan terlibat dalam tarian pendek untuk memberitahu lebah lain di mana makanan itu ditemui.

Pakar-pakar tidak pasti bagaimana lebah mampu berkomunikasi menggunakan matahari memandangkan pergerakan dan penempatan matahari berubah-ubah sepanjang tahun, tetapi mereka percaya ia mempunyai kaitan dengan sesungut di atas kepala lebah tersebut.

Ini digabungkan dengan peta mental yang sangat tepat mengenai persekitaran terdekat, yang dibentuk oleh serangga ini selepas melakukan beberapa penerbangan keluar dari koloni.

Kebolehan dan keupayaan ini cukup untuk menghalang lebah daripada tersalah atau tersesat jalan.

Walau bagaimanapun, jika seekor lebah dialihkan dari persekitaran normalnya sebagai contoh, terperangkap di dalam kereta dan dibawa sejauh 200 kilometer dari koloni.

Atau jika sarang lebah dihancurkan sepenuhnya disebabkan oleh bencana alam atau aktiviti manusia, lebah ini pastinya terpaksa mencari cara untuk bertahan hidup.

Jika ia tak dapat mencari jalan pulang atau tiada lagi rumah untuk pulang, apa yang akan ia lakukan?

Bagi yang tak tahu, hanya sekitar 10% daripada lebah sahaja yang hidup dalam koloni dan sarang biasa.

Sebilangan besar lebah di seluruh dunia dikenali sebagai "lebah bersendirian" dan menjalani hidup bersendirian atau dalam suasana masyarakat yang sangat kecil dengan lebah lain dari spesies yang sama yang juga bersendirian.

Terdapat antara 20,000 dan 30,000 spesies lebah bersendirian di seluruh dunia dan ia memainkan peranan kritikal dalam pendebungaan, sama seperti lebah yang hidup dalam koloni, lebah bersendirian tidak mendapat pengiktirafan yang sama.

Oleh itu, pada peringkat asas, lebah mampu bertahan di luar suasana sarang, tetapi untuk lebah madu (lebah koloni), ia hidup untuk melayan ratu.

Jika lebah madu kehilangan sarangnya atau dipisahkan dengan jarak yang jauh tanpa peluang untuk kembali, mungkin ia akan cuba masuk ke sarang lain.

Pada ketika ini, ia bergantung sepenuhnya kepada jenis lebah yang terlibat, kesihatan sarangnya, sama ada lebah asing membawa nektar dan debunga ke sarang, dan sama ada lebah tersebut memiliki banyak feromon.

Terdapat fenomena yang dipanggil "honeybee drift", yang sangat umum apabila sarang-sarang rapat antara satu sama lain.

Pada dasarnya, setiap sarang adalah unik dan setiap lebah dari sarang itu ditandai dengan tandatangan kimia. "Drifters" dari koloni lain boleh dibenarkan masuk, jika lebah pengawal dari koloni baru membenarkannya.

Sekitar 10% daripada lebah dewasa bekerja sebagai pengawal untuk sarang, memeriksa mana-mana pelawat asing apabila ia tiba, sama ada menghalau atau membenarkan lebah tersebut masuk.

Jika pengawal mengiktiraf tandatangan kimia, atau jika lebah berasal dari koloni yang saling berkaitan, ia akan dibenarkan masuk.

Jika lebah berbeza spesis atau serangga lain seperti tebuan cuba untuk masuk, kemungkinan besar ia akan dihalau atau dibunuh.

Tambahan pula, lebah penyerang adalah berbeza daripada lebah drifter atau lebah migran, kerana ia hanya cuba masuk untuk mencuri madu.

Menariknya, ketika terdapat sumber yang banyak dan berdekatan, kemungkinan besar lebah pengawal akan membenarkan lebah asing masuk, walaupun ia bukan dari koloni yang sama atau tidak berkait rapat.

Tetapi dengan syarat, iaitu lebah tersebut sanggup menyumbang kepada sarang dan tidak mencuri sumber, maka ia mungkin dibenarkan untuk tinggal di situ.

Jika sarang dimusnahkan sepenuhnya, bermakna ratu lebah dan semua larva lebah hilang, maka tidak ada cara untuk memulakan semula koloni dan menyelamatkannya.

Dalam kes sarang hancur sebahagian atau ratu lebah mati, ratu baru boleh dimasukkan, di mana lebah drone dan pekerja sekali lagi akan bersatu.

Jika ini tidak boleh berlaku, cubaan untuk bergabung dengan koloni yang lain adalah satu-satunya pilihan untuk lebah madu. Jika tidak, ia akan kehilangan makanan dan mungkin kelaparan.

Lebah penyangak atau drifter mungkin bertuah dan diterima masuk ke koloni lain, tetapi dalam kajian formal, hanya kira-kira 30% lebah asing yang diterima melalui sempadan yang ketat ini.

Sekiranya anda ternampak seekor lebah yang berlegar-legar di sekeliling meja makan anda, biarkan sahaja. Ini kerana lebah ini diserang dari pelbagai sudut dan hidupnya sedang susah.

Juga, jangan sangkakan bahawa setiap lebah yang anda lihat tergolong dalam mana-mana sarang berdekatan. Mungkin ia hidup bersendirian, tetapi masih penting untuk kerja-kerja pendebungaan.


Ini Realiti Sistem Pendidikan Kejuruteraan Di India Yang Menyedihkan

Adakah impian untuk menjadi jurutera hebat di India kini terkubur? Krisis pendidikan kejuruteraan di negara ini kini kelihatan semakin jelas.

Jurutera India yang sebelum ini bermimpi untuk bekerja di pejabat yang besar, memandu kereta mahal dan tinggal di banglo mewah kini bimbang dalam mencari pekerjaan sebaik sahaja mereka memasuki tahun terakhir di kolej.

Beberapa laporan menunjukkan bahawa kebolehpasaran graduan kejuruteraan adalah agak lemah kecuali dari Institut yang berprestij, seperti Indian Institutes of Technology (IIT).

Kebanyakan kolej kejuruteraan tidak dapat menyediakan pendidikan kepada pelajar kejuruteraan yang mampu membolehkan mereka mendapatkan pekerjaan yang sesuai.

Selain itu, jumlah pelajar yang lulus dalam bidang kejuruteraan di India tersangat ramai, lebih daripada gabungan jumlah jurutera yang dihasilkan oleh Amerika Syarikat dan China iaitu kira-kira 1.5 juta pelajar setiap tahun.

Masalah menjadi semakin parah apabila pekerjaan yang melibatkan kejuruteraan di India adalah tersangat rendah, mewujudkan jurang  yang sangat jauh antara bekalan dan permintaan terhadap jurutera di India.

Mereka yang berjaya diambil bekerja selepas tamat pengajian menerima pekerjaan yang mana jauh di bawah kelayakan teknikal mereka, disebabkan oleh bekalan jauh melebihi permintaan.

Malah, gaji peringkat kemasukan adalah sangat rendah dan kekal pada tahap itu untuk 8 hingga 9 tahun yang lalu.

Perbualan dengan para pelajar, ahli fakulti dan pakar pendidikan tinggi mencadangkan bahawa ramai pelajar yang mendaftar kursus kejuruteraan bukan untuk menjadi jurutera, tetapi hanya mahukan apa-apa pekerjaan.

Selain itu, apa yang lebih mengancam situasi ini adalah hakikat bahawa 2 industri utama yang melibatkan kerja-kerja kejuruteraan di India iaitu sektor IT dan perkilangan, kini mengambil jumlah pekerja yang lebih kecil berbanding sebelumnya.

Industri IT di India yang meningkat sebanyak 30% sehingga 5 tahun lalu, tetapi kadar pertumbuhannya telah menurun ke tahap 10.2% pada hari ini.

Permintaan untuk ahli profesional yang berkelayakan dalam bidang ini juga telah menurun di India. Bagi pelajar lepasan kolej kelas kedua dan ketiga, situasi mereka lebih buruk.

Terdapat perbezaan yang sangat besar dari segi pendapatan antara pelajar kolej berprestij dengan kolej biasa dan situasi ini dilihatkan akan semakin meruncing.

Purata gaji permulaan bagi pelajar lepasan kolej berprestij seperti IIT adalah di antara RM4,380 dan RM4,867 sebulan, sementara jurutera kolej kelas kedua menerima purata gaji antara RM876 hingga RM973 sebulan.

Pelajar yang datang daripada latar belakang pendidikan sederhana dan ibu bapa yang perlu mendapatkan pinjaman pelajaran untuk anak mereka juga sangat bimbang dengan keadaan ini.

Jadi, tak hairanlah jika para jurutera menerima apa saja pekerjaan yang tidak layak untuk mereka.

Ramai pelajar lepasan kejuruteraan yang gagal mendapatkan pekerjaan dalam bidang mereka akhirnya menyertai penyumberan luar atau unit pusat panggilan yang mana boleh memberikan kesan yang lebih buruk kepada mereka.

Laporan McKinsey telah menekankan isu ini lebih daripada satu dekad yang lalu apabila ia menyatakan bahawa hanya 25% daripada jurutera di India yang sesuai untuk diambil bekerja.

Laman web yang dikenali sebagai The Logical Indian menulis tentang seorang jurutera mekanikal yang memandu beca automatik di New Delhi kerana dia mempunyai tanggungjawab untuk menyara keluarganya.

Adalah penting untuk mengingatkan bahawa hanya sejumlah kecil sahaja di antara mereka yang lulus dari kolej kejuruteraan, memiliki mempunyai kemahiran kejuruteraan.

Bagi yang selebihnya, mereka tidak boleh bekerja atau memerlukan latihan jangka panjang untuk bekerja.

Antara salah satu masalah utama yang menjadi pencetus masalah ini adalah mereka yang memilih kursus ini.

Sebahagian besar daripada mereka dipaksa oleh ibu bapa dan ramai yang lain mengambil kursus kejuruteraan kerana mengikuti rakan-rakan yang memilihnya.

Ia ditambah pula dengan kewujudan kolej-kolej kejuruteraan yang semakin banyak dan apabila pelajar daripada kolej ini gagal mendapat pekerjaan yang sesuai, ia memberikan impak kepada kolej-kolej tersebut.

Kini, banyak kolej-kolej tidak berkualiti ini telah ditutup kerana para pelajar semakin peka tentang masalah yang melanda.

Jumlah pelajar yang mengambil kursus kejuruteraan akan berkurangan sebanyak 80,000 di India, membawa kepada pengurangan 320,000 pelajar dalam masa 4 tahun.

Menurut All India Council for Technical Education (AICTE) iaitu sebuah badan kawal selia India, hampir 200 kolej kejuruteraan tidak berkualiti memohon untuk ditutup.

AICTE mahu menutup sekitar 800 buah kolej kejuruteraan di seluruh India, dan ini akan memulihkan sedikit sebanyak masalah yang melanda bidang kejuruteraan di India.

Apa yang menggembirakan adalah pertumbuhan ekosistem yang semakin baik di India muncul sebagai penyelamat bagi mereka yang rajin dan betul-betul minat dalam bidang mereka.


10 Kanak-Kanak Yang Dijatuhkan Hukuman Penjara Paling Panjang Di Dunia

Idea mengenai menjatuhkan hukuman terhadap kanak-kanak mengikut undang-undang adalah sangat kontroversi dan orang ramai membahaskan sama ada ia patut atau tidak.

Kanak-kanak dan remaja juga melakukan kejam akibat kemarahan yang membuak-buak dan kesannya menghancurkan hidup mereka.

iluminasi.com kongsikan 10 kanak-kanak dan remaja yang dijatuhkan hukuman penjara paling panjang di dunia.

Percaya atau tidak, kerajaan Mesir telah menjatuhkan hukuman penjara seumur hidup ke atas seorang kanak-kanak kerana melakukan 4 pembunuhan, 8 cubaan membunuh, merosakkan harta benda dan mengancam pegawai polis.

Semua ini dilakukan oleh seorang kanak-kanak di bawah usia 2 tahun.

Bagaimana ini boleh berlaku? Ahmed Mansour lahir pada tahun 2012 dan antara 150 defendan lain yang dijatuhi hukuman penjara seumur hidup.

Mungkin kanak-kanak malang ini didakwa hanya kerana menemani penjenayah yang melakukan jenayah tersebut, tapi ini sesuatu yang sangat tak masuk akal.

Peguam belanya, Faisal al-Sayd, mengatakan kepada Yerusalem Post bahawa nama Ahmed dimasukkan ke dalam senarai dengan tidak sengaja tetapi mahkamah tidak memberikan sijil kelahiran Ahmed kepada hakim untuk membuktikan dia dilahirkan pada September 2012.

Eric Smith telah disabitkan dengan pembunuhan pada 1994 dan dijatuhi hukuman maksimum untuk pembunuh remaja iaitu minimum 9 tahun ke seumur hidup.

Semasa berbasikal di kem musim panas pada tahun 1993, Eric menarik Darren Robbie yang berusia 4 tahun ke dalam hutan, menanggalkan pakainnya, mencekiknya hingga mati dan kemudian menghempuk kepalanya dengan batu.

Kebenaran untuk parol telah ditolak 8 kali sehingga tahun 2016 dan tarikh seterusnya untuk rayuan adalah pada 2018.

John Silva hanya berusia 15 tahun ketika dia disabitkan dengan kesalahan membunuh.

Dia menculik kawannya dengan mengikat mulut mangsa, kemudian mengikatnya dengan wayar, pembalut dan getah yang sangat ketat sehingga dia mati lemas.

Apabila mangsa meninggal, John membuangkan mayatnya ke dalam tangki septik. Jika John merupakan orang dewasa ketika melakukan jenayah ini, dia akan dijatuhkan hukuman mati.

Disebabkan dia di bawah umur, John menerima hukuman penjara seumur hidup tanpa kebenaran parol.

(Brian Lee Draper, Torey Michael Adamcik dan Cassie Jo Stoddart)

Brian Draper, bersama-sama rakan jenayahnya Tory Adamant berusia 16 tahun ketika mereka memecah masuk ke dalam rumah rakan sekelas mereka, Cassie.

Selepas memadamkan bekalan elektrik rumah Cassie, mereka memegang badan Cassie dan menikamnya sebanyak 30 kali, tanpa sebab yang jelas.

Kedua-dua mereka menyalahkan antara satu sama lain ke atas jenayah tersebut tetapi kedua-duanya kini sedang menjalani hukuman penjara seumur hidup.

Pendedah dibuat kemudiannya menyatakan bahawa mereka mendapat inspirasi jenayah itu daripada filem francais Scream dan pembunuhan beramai-ramai Columbine High School.

Lionel Tate adalah warganegara Amerika Syarikat termuda yang dijatuhkan hukuman penjara seumur hidup tanpa kemungkinan dibebaskan.

Pada Januari 2001, ketika Lionel berusia 13 tahun, dia disabitkan dengan pembunuhan seorang kanak-kanak perempuan berusia 6 tahun di Florida.

Menurutnya, mereka sedang bergusti dan Lionel mengepit kepala mangsa lalu menghentaknya ke atas sebuah meja. Kemudian, Lionel memijak tubuh mangsa sehingga hatinya hancur.

Josh Phillips telah disabitkan hukuman penjara seumur hidup tanpa kemungkinan pembebasan pada bulan Julai 1999.

Joshua yang berusia 14 tahun, memukul jirannya kanak-kanak berusia 8 tahun menggunakan bola ketika bermain besbol.

Dia kemudian menyeret mangsa ke dalam bilik dan mencekiknya dengan wayar telefon selama 15 minit, memukulnya sekali lagi dengan kayu besbol dan menyelesaikan pembunhan dengan menikam 11 kali.

Selepas kehilangan kanak-kanak itu, pencarian selama seminggu dilakukan sehingga ibu Joshua mendapati katil air milik Joshua bocor dan menemui mayat di dalamnya.

Joshua membunuh mangsanya dan kemudian memutuskan untuk tidur di atas mayat tersebut sepanjang hayatnya.

Sangat sukar untuk kita percaya bahawa seorang kanak-kanak perempuan tersenarai dalam senarai ini kerana membunuh ibu bapanya dengan kejam.

Ashlee Martinson telah memuat naik sebuah syair tentang menyeksa dan membunuh orang di dalam hutan dan apabila ibu bapanya ditemui mati di rumah mereka, pihak penyiasat mengalihkan perhatian mereka kepada Ashlee sebaik sahaja dia melarikan diri ke Indiana dengan teman lelakinya.

Ashlee diberkas dan mengaku telah menembak bapa tirinya dan menikan ibunya lebih daripada 30 kali.

Dia ini sedang menjalani hukuman penjara maksimum iaitu 120 tahun penjara.

Eddie Devine mengaku bersalah atas tuduhan menculik, rompakan bersenjata, penculikan dan serangan seksual.

Dia hanya berusia 13 tahun ketika dia dan kawannya memaksa seorang wanita masuk ke dalam kereta mereka dan memandu sambil salah seorang daripada mereka merogol dan menyerangnya dengan beg berisi ais.

Wanita itu bernasib baik kerana dapat melarikan diri ketika mereka berhenti untuk mengisi minyak.

Eddie menerima 30 tahun penjara ke atas jenayah mencuri kereta, 30 tahun lagi untuk rompakan bersenjata, 30 tahun lagi untuk penculikan dan 30 tahun lagi untuk serangan seksual yang menjadikan hukumannya sebanyak 120 tahun.

Ketika Kenneth Young berumur 15 tahun, seorang pengedar dadah telah mengancam keluarganya membuatkan dia memutuskan untuk mengawal keadaan dengan membantu pengedar dadah itu melakukan rompakan bersenjata.

Akan tetapi, kedua-duanya ditangkap semasa melarikan diri ketika melakukan di Georgia. Pengedar dadah itu menerima hukuman penjara seumur hidup sementara Kenneth menerima 3 hukuman penjara seumur hidup hidup tanpa kemungkinan pembebasan.

Hukuman ini adalah sangat keras kerana dia hanyalah seorang kanak-kanak yang terpaksa melakukan sesuatu yang tidak baik dan kini meringkuk dalam penjara sepanjang hayat.

Travion Blount adalah seorang remaja berusia 15 tahun yang menerima 6 hukuman penjara seumur hidup.

Dia bersama dua lagi remaja berusia 18 tahun telah merompak berpuluh-puluh orang remaja di sebuah pesta dengan mengambil wang, telefon dan ganja dengan menggunakan senjata.

Tiada kecederaan berlaku kerana tiada tembakan dilepaskan tetapi jenayah itu dipandang dengan begitu serius.

Remaja 18 tahun itu mengaku bersalah dan bersetuju dengan perjanjian pembelaan tetapi Travion terus dibicarakan lalu didapati bersalah.

Dia menerima hukuman penjara selama 118 tahun tanpa parol untuk 24 pertuduhan senjata api, 2 jenayah dengan rompakan bersenjata dan penculikan.

Travion sepatutnya bersetuju dengan perjanjian pembelaan yang boleh mengurangkan jumlah hukuman, tetapi kesilapan itu membuatkan dia terpaksa menghabiskan hayatnya di penjara.

Ia seperti membunuh dia lagi dan lagi. Dia akan mengambil tawaran rayuan tetapi sekarang dia boleh mengucapkan selamat tinggal kepada hidupnya.


Kolberg, Filem Dengan Jumlah Pelakon Lebih Ramai Daripada Jumlah Penonton

Penggunaan teknologi dalam sesebuah produksi filem bukan sahaja memberi kesan visual yang lebih baik, tapi juga dapat menjimatkan masa dan kos. Filem berkisarkan era peperangan misalnya, memerlukan pelakon tambahan yang tersangat ramai bagi mewujudkan suasana peperangan dalam filem yang dihasilkan.

Walau bagaimanapun, kewujudan beberapa teknologi baru seperti "Green Screen" misalnya, membolehkan latarbelakang tayangan yang dihasilkan disunting bagi memberikan kesan sebenar. Gambaran ribuan askar dalam filem juga boleh disunting menggunakan teknologi ini.

Sebelum wujudnya segala teknologi suntingan seperti ini, para pengarah dan penerbit filem perlu menggunakan individu sebenar dalam set penggambaran. Maka, bagi menghasilkan filem berlatarbelakangkan zaman peperangan, sudah tentulah pelakon tambahan yang diperlukan tersangatlah ramai sehingga boleh mencecah ribuan manusia.

Sekiranya filem pada zaman sekarang hanya dilihat sebagai alat hiburan, satu ketika dahulu filem juga dianggap sebagai alat propaganda bagi menyampaikan sesuatu idealogi kepada orang awam.

Bagi tujuan penyampaian propaganda, telah diwujudkan satu jabatan kementerian propaganda bagi menyampaikan idealogi-idealogi Nazi kepada orang awam secara umumnya. Adolf Hitler telah melantik Joseph Goebbels sebagai Menteri Propaganda bagi menjalankan tugas-tugas khas ini.

Dibawah kekuasaannya, pihak Nazi telah menghasilkan lebih 1000 buah filem. Apabila peperangan meletus, dunia perfileman masih bergerak rancak memandangkan Adolf Hitler mahukan pihak Jerman memiliki industri perfileman yang mampu menyayingi dunia perfileman Hollywood.

Ketika tahun 1940 sewaktu kancah peperangan Battle for Britain, pihak Nazi pernah menghasilkan filem berkisarkan kisah karamnya kapal Titanic. Syarikat British yang terlibat dalam pembinaan kapal tersebut digambarkan sebagai kapitalis yang hanya mementingkan keuntungan tanpa menghiraukan keselamatan penumpang kapal.

Turut dimuatkan adalah watak-watak berbangsa Yahudi seperti Isidor Straus dan Benjamin Guggenheim yang dipaparkan sebaga individu yang hanya mementingkan keuntungan semata-mata. Kita secara umumnya tahu betapa bencinya pihak Nazi kepada orang Yahudi pada ketika itu.

Pada musim bunga 1943, Menteri Propaganda Nazi, Joseph Goebbels telah memberikan lampu hijau mengenai penghasilan filem propaganda terbaru yang diberi nama Kolberg. Joseph Goebbels ingin memperlihatkan kepada masyarakat awam mengenai peperangan dan mengapa kudrat mereka amat ditagih bagi mempertahankan negara (digelar Third Reich).

Penghasilan filem ini dianggap sebuah projek besar baginya malah jutaan reichsmarks (matawang Jerman ketika itu) telah dilaburkan. Malah, pihak produksi juga telah mengarahkan ribuan askar yang berada di medan perang untuk pulang bagi membintangi filem ini sebagai pelakon tambahan.

Penghasilan filem ini mengambil masa lebih setahun sebelum berjaya dipaparkan di panggung wayang pada bulan Januari 1945. Walau bagaimanapun, akibat peperangan dan keadaan Jerman yang semakin tenat ketika itu, tinggal hanya beberapa buah panggung wayang yang masih wujud untuk menayangkan filem ini.

Bagi menjayakan filem bajet besar ini, kerajaan telah mendapatkan khidmat Veit Harlan yang pernah menghasilkan filem anti-semitik terkenal sepanjang zaman, Jew Suss (1940) untuk mengarahkan filem baru yang mempunyai warna dengan bajet besar yang mampu menyayingi filem "Gone With the Wind" terbitan tahun 1939.

Tujuan dan objektif utama filem ini dihasilkan adalah memberi gambaran kepada rakyat Jerman bagaimana rakyat yang bersatu-padu dan bekerjasama di tanah air dan medan perang mampu mengalahkan apa jenis musuh sekalipun.

Skrip filem ini dihasilkan berdasarkan kisah pengepungan Kolberg, sebuah bandar kecil di Baltik yang terletak di penjuru timur  Prussia. Tentera Napoleon telah menyerang dan mengalahkan tentera Prussia pada tahun 1806 dan kemudiannya mara ke arah Timur.

Sejumlah kecil tentera dan orang awam yang berjumlah 5700 telah berkumpul di Kolberg dan berjaya mempertahankan bandar itu daripada 13,000 orang tentera Napoleon.

Bagi menjayakan filem ini, ribuan kuda dan 100 gerabak garam telah digunakan bagi menghasilkan efek dan suasana musim sejuk pada ketika itu. Terdapat sumber yang mengatakan pihak Nazi telah mengarahkan 190,000 orang askar mereka daripada medan perang untuk pulang bagi membintangi filem ini sebagai pelakon tambahan.

Jumlah ini walau bagaimanapun tidak dapat dibuktikan melalui mana-mana dokumen yang pernah ditemui. Filem Kolberg ini telah difilemkan di Timur Prussia dan beberapa buah bandar seperti Breslau, Konigsberg dan Kolberg turut dipaparkan dalam filem ini. Ianya hanya berjaya disiapkan beberapa bulan sebelum kawasan ini dirampas kembali oleh pihak Soviet.

Setelah siap, filem ini terpaks diseludup melalui beberapa kawasan musuh sebelum dapat ditayangkan buat pertama kalinya dalam tayangan premiernya di La Rochelle, France pada 20 Januari 1945. Dalam tempoh 3 bulan berikutnya, filem ini telah ditayangkan dibeberapa panggung wayang di Berlin, Danziq, Breslau dan Konigsberg.

Pada pertengahan bulan April, hanya beberapa minggu sebelum berakhirnya perang, Goebbels mengadakan tayangan peribadi filem Kolberg untuk kakitangannya. Selepas itu, beliau berkata,

Ternyata kenyataannya itu sungguh ironi memandangkan filem ini dikecam kerana tidak menggambarkan situasi sebenar yang berlaku pada waktu itu. Malah, tayangan filem ini juga turut disimpan rahsia dan hanya boleh ditayangkan dengan kebenaran kerajaan sahaja.

Disebabkan sekatan inilah, filem Kolberg ini dianggap unik kerana ianya merupakan sebuah filem dimana jumlah pelakonnya melebihi jumlah penonton yang pernah menontonnya.


5 Lagu Klasik dan Popular Yang Dicipta Secara Sangat Pantas

Lagu yang baik memakan masa dan usaha yang panjang untuk dihasilkan, apatah lagi apabila penciptanya mahu mengutarakan tema atau konsep yang tertentu dalam ciptaannya.

Bagaimanapun, ada juga ketika - sesuatu ciptaan yang terhasil secara spontan mampu mempunyai identiti yang unik dan kuat sehingga mampu menggoncangkan industri muzik dunia.

Berikut adalah 5 lagu yang dihasilkan secara segera, tetapi mampu memberikan impak yang sangat besar pada industri muzik seluruh dunia.

Diberikan tanggungjawab untuk menggalas runut bunyi utama filem ikonik seperti 'James Bond' bukan satu tugas mudah, namun percayakah anda lirik kepada lagu tersebut telah pun disiapkan dalam masa 10 minit sehaja?

Proses paling lama dalam menyiapkan lagu tema filem ini adalah penghasilan muziknya, yang memerlukan 77 peralatan orkestra. Penyanyi terkenal Adele dibekalkan dengan skrip filem tersebut untuk memahami tema filem tersebut. Mempelajari dan memahami apa yang diperlukan,

Adele hadir ke studio dengan idea dalam kepala - menulis keseluruhan lagu itu di atas kertas dan 10 minit kemudian mula merakamkannya. 'Skyfall' memenangi anugerah lagu terbaik anugerah Academy, lagu terbaik anugerah Brits dan banyak anugerah berprestij lain - membuktikan ada kalanya idea spontan mampu menghasilkan sesuatu yang sangat berkualiti.

Dikenali ramai berikutan melodinya yang ringkas tetapi sangat menyucuk jiwa, "Yesterday' merupakan antara garapan Paul McCartney yang paling diingati sehinggakan menjadi lagu no. 1 dalam dunia dinyanyikan semula oleh artis lain. Setakat ini, lebih 3,000 versi nyanyian semula melibatkan lagu ini ada.

Apa yang mengagumkan, McCartney menyifatkan keseluruhan melodi lagu 'Yesterday' hadir padanya dalam mimpi sehinggakan dia sendiri tidak tahu apa proses penghasilan lagu tersebut.

Bagi memastikan idea itu benar-benar asli, McCartney memainkan melodi lagu 'Yesterday' kepada orang di sekelilingnya agar dapat dia mengenalpasti adakah dia tertiru mana-mana lagu yang pernah didengarinya. Selepas mendapat pengesahan, McCartney menghasilkan lirik lagunya yang mengambil masa lebih 2 minggu untuk menyempurnakannya.

Lagu rock klasik ini mempunyai kisah yang sangat menarik tentang penciptaannya. Semasa dalam sebuah konsert, akibat terputus tali gitarnya - Randy Bachman perlu menggantikan tali sementara anggota kumpulan lain berhenti rehat buat sementara. Bagi mendapatkan talaan tali yang betul, Bachman menekan nota E di piano sambil memetik gitar berulang kali.

Melodi yang terhasil pada ketika itu diulang-ulang, sehinggakan penonton yang menunggu menjangkakan mereka bakal menyambung persembahan. Bachman yang keseorangan meneruskan 'persembahan' itu, sebelum pemain dram The Guess Who masuk menyertai 'lagu segera' yang tercipta.

Oleh kerana melodi yang tercipta itu dirasakan baik, Bachman mengulanginya berulang kali agar dia mampu mengingatinya sebelum vokalis The Guess Who masuk menyanyi apa saja yang terlintas di kepalanya. Selepas persembahan itu, mereka duduk semula bersama bagi menghasilkan lagu klasik 'American Woman' yang sehingga kini masih dimainkan di mana saja.

Lagu klasik kumpulan R.E.M ini merupakan antara lagu yang cukup popular, tetapi penghasilannya pula datang daripada cubaan Peter Buck, pemain gitar kumpulan tersebut yang sedang belajar bermain peralatan mandolin. Merasakan melodi yang terhasil agak unik, dia mula menambah beberapa bahagian lain, untuk melengkapkan badan melodi yang ada.

Dalam tempoh 5 minit, keseluruhan melodi berjaya disiapkan dan sejam kemudian, Michael Stipe - vokalis kumpulan R.E.M menyiapkan liriknya. Dianggap sebagai lagu paling senang pernah mereka hasilkan, 'Losing My Religion' diangkat sebagai lagu rasmi mereka yang hilang arah hidup sehingga menimbulkan kontroversi dengan pihak penyokong ajaran Kristian.

Lagu yang dihasilkan dalam satu jam lebih itu memenangi anugerah vokal terbaik Grammy pada tahun 1991, seterusnya mengangkat kumpulan R.E.M sebagai ikon muzik alternatif dunia yang disegani.

Sebelum menjadi salah seorang artis pop yang sangat terkenal, Taylor Swift telah melalui fasa di mana muzik yang dihasilkan beliau lebih ke arah country dan pop rock dalam empat album terawal beliau - dengan 'Never Ever Getting Back Together' menjadi antara single terakhir Swift yang masih mengekalkan tema lama.

Proses penghasilannya sangat mudah. Selepas Swift diajukan soalan berkenaan hubungannya dengan seorang lelaki (khabar angin menyifatkan aktor terkenal Jake Gyllenhaal) yang telah putus dan adakah mereka akan kembali bersama, Swift mengambil rasa menyampah dengan pertanyaan sedemikian rupa lalu memetik gitar.

Melodi yang terhasil pada ketika itu dengan ungkapan 'we are never' dirasakan menarik, lalu Swift bersama produser beliau mula memperkembangkan idea itu kepada sebuah bentuk lagu lengkap dan 25 minit kemudian, lagu itu siap sepenuhnya.

Hasilnya 'We Are Never Ever Getting Back Together' mengungguli carta Billboard Country selama 9 minggu, memecahkan rekod yang telah lama bertahan sejak tahun 1964. Album keempat beliau dilancarkan dengan lagu tersebut menjadi single pertama, menandakan pengakhiran Taylor Swift sebagai seorang artis pop rock/ country.


Kontraktor Tentera Upahan (PMC) : Agenda Baru Perang Dunia

Kita semua tahu tentang kewujudan organisasi bersifat ketenteraan sama ada melalui penubuhan berteraskan kerajaan atau negara, mahupun pergerakan bersifat militia. Semuanya bertujuan untuk bertindak sebagai benteng pertahanan atau operasi berfokuskan serangan.

Bagaimanapun dalam zaman moden, minat masyarakat untuk menyertai latihan tentera serta sanggup mengorbankan diri demi negara, semakin lama semakin terhakis. Hinggakan banyak pihak memerlukan tentera upahan yang bersetuju untuk berjuang demi pihak yang mampu mengupah mereka.

Tentera upahan apabila bertindak sendirian, biasanya bergelar sebagai seorang 'mercenary' secara rasmi - namun apabila aktiviti mereka dibuat untuk tujuan keuntungan dan dilakukan dalam bilangan ramai, kini lebih dikenali dengan label 'PMC' atau 'Private Military Company.'

Walaupun kedua-duanya kelihatan hampir serupa - perbezaan paling ketara antara kedua-dua sistem tentera upahan ini tentang kewujudan regulasi yang menyelia pergerakan mereka.

Seorang 'mercenary' biasanya bergerak secara haram, tidak berdaftar dan melakukan aktiviti secara sembunyi tanpa meninggalkan jejak. Sebuah PMC pula dibentuk dengan gabungan kumpulan tentera upahan, menjalankan operasi mereka secara terbuka, berdaftar dan dikawal selia kerajaan di mana mereka didaftarkan.

Selain daripada menyediakan perkhidmatan anggota tentera bagi tujuan operasi militari dan keselamatan, PMC turut sama menyediakan khidmat latihan bagi mana-mana pihak yang memerlukan, khidmat penghantaran logistik berisiko tinggi, pemasangan peranti keselamatan dan ketenteraan serta pembekalan senjata.

Khidmat mereka bukan saja digunakan untuk tujuan ketenteraan semata-mata. Ada beberapa negara mengambil khidmat PMC untuk tujuan membasmi aktiviti lanun di kawasan maritim dan ada juga yang melantik PMC bagi menghalang kumpulan pemburu binatang haram tanpa permit, demi melindungi warisan negara mereka.

Berbeza dengan pasukan tentera latihan kerajaan - PMC kebiasaannya diwakili oleh individu-individu yang sudah berpengalaman luas dalam hal perang. Kelebihan ini membolehkan mereka dipanggil untuk berkhidmat tanpa menunggu tempoh latihan yang panjang.

Ini bermakna pada bila-bila masa, mana-mana individu, syarikat atau badan awam yang mahu dan berkemampuan sudah mempunyai pilihan untuk memiliki pasukan keselamatan mereka sendiri secara segera.

Selain daripada itu, beberapa kajian yang dijalankan mendapati keberkesanan PMC khasnya dalam peperangan berskala lebih besar mampu mempercepatkan penamatan konflik itu, khasnya apabila melibatkan konflik antara kerajaan dengan pemberontak kerajaan.

PMC menjadi popular kerana dua sebab utama ini. Penglibatan mereka menjimatkan kos dan masa, berbanding sistem latihan yang memerlukan dana jangka masa panjang dan banyak masalah yang timbul, tidak perlu dibiarkan berlanjutan dalam satu jangka masa yang lama sehingga memerlukan kemampuan kewangan berlebihan.

Untuk memahami bagaimana sistem regulasi PMC bermula, kita perlu melihat satu peristiwa dalam bulan September tahun 2008. Pada bulan tersebut, 17 negara anggota PBB seperti Australia, Kanada, China, Perancis, Jerman, Ukraine, United Kingdom dan sudah tentulah Amerika Syarikat - menandatangani apa yang dinamakan sebagai Perjanjian Dokumen Montreux, dinamakan sempena lokasi majlis itu diadakan di Montreux, Switzerland.

Dalam upacara itu kesemua negara anggota bersetuju untuk meratikasikan 70 perkara yang berkait dengan sistem regulasi syarikat pengelola ketenteraan, dalam menjamin semua penglibatan PMC dilakukan mengikut standard yang telah ditetapkan.

Selain itu, dokumen itu juga mengandungi undang-undang antarabangsa yang akan menjadi garis panduan sekiranya berlakunya kes-kes perbalahan antara PMC dengan pihak luar, tata cara perkhidmatan, syarat pendaftaran pengelola syarikat dan juga ikrar untuk memastikan hak asasi manusia khasnya melibatkan pekerja PMC dipelihara.

'Standard operasi' bagi semua PMC diwujudkan hasil perjanjian tersebut, memerlukan mana-mana syarikat yang menawarkan perkhidmatan PMC mematuhi semua syarat yang ada sebelum mereka dibenarkan mengambil pelanggan.

Setakat ini, 54 negara sudah menandatangani Dokumen Montreux, namun kebanyakan negara Asia Tenggara masih lagi belum mengambil sebarang keputusan sama ada mahu menggunakan undang-undang antarabangsa dalam isu berkait PMC atau terus kekal dengan akta tempatan sedia ada, yang hanya merangkumi isu-isu dalam negara sahaja.

Berikutan kerenah birokrasi yang melibatkan negara-negara anggota, PBB merupakan antara pelanggan paling kerap mengupah perkhidmatan PMC, berikutan daripada kemudahan yang PMC tawarkan - khasnya melibatkan kerja-kerja misi pengamanan yang dilakukan di seluruh dunia.

Kebiasaannya, PBB menggunakan khidmat PMC dalam melindungi kepentingan mereka; pihak PMC menawarkan khidmat analisis risiko, latihan keselamatan bagi petugas kemanusiaan, pengurusan krisis khasnya melibatkan insiden penculikan dan perlindungan aset, seperti premis, pejabat, kediaman dan sebagainya.

Antara syarikat terkenal PMC di seluruh dunia berikutan keberkesanan mereka dalam perkhidmatan adalah firma Blackwater, yang namanya kerap kali disebut dalam banyak filem Hollywood. Berpusat di Carolina, Amerika Syarikat - Blackwater menjadi syarikat PMC no. 1 di dunia serta menjadi pemegang kontrak terbesar bagi kerajaan Amerika Syarikat. Kini 'Blackwater' telah dijenamakan semula sebagai 'Academi.'

Kebanyakan PMC bertapak sama ada di Amerika Syarikat atau United Kingdom, namun di Asia, beberapa syarikat pengelola PMC juga sudah mula terkenal berikutan jumlahnya yang banyak dan harganya yang lebih kompetetif, khasnya di China. Biasanya ditubuhkan oleh bekas pesara tentera China, pada tahun 2015 terdapat lebih 4,000 syarikat PMC berdaftar di negara itu dengan jumlah kekuatan 4.3 juta pekerja.

Majoriti antara PMC China berkhidmat dalam negara mereka namun sudah mula bercambah keluar ke negara-negara lain, berikutan gerakan Inisiatif OBOR kerajaan China yang agresif - memerlukan perlindungan daripada ancaman-ancaman yang ada pada aset China.

Sangat lumayan berbanding seorang tentera biasa. PMC dibayar mengikut hari berkhidmat dan mereka mampu mendapat bayaran daripada $500 ke $1200 (RM2800 ke RM4995) dalam satu hari. Jauh berbeza dengan pegawai tentera berpangkat kapten di Amerika Syarikat, yang mempunyai nilai pendapatan pada $4,952 (RM20,615) sebulan .


Feminisme dan Womanisme: Apakah Perbezaan Antara Keduanya?

Kita mungkin biasa mendengar istilah "feminisme" di media sosial. Secara umumnya, ia adalah satu ideologi atau perjuangan oleh golongan wanita mengenai hak mereka dalam pelbagai perkara. Namun, terdapat juga wanita yang memperjuangan idealogi "womanisme".

Di media, perjuangan mengenai nasib dan hak kaum wanita seringkali didengari sejak sekian lama. Golongan yang memperjuangkan hak dan nasib kaum wanita ini sering digelar golongan "feminisme". Namun, tidak semua melihat perjuangan golongan feminis ini sesuatu yang positif disebabkan terdapat segelintir daripada mereka terlalu radikal.

Sebelum ini, pihak Iluminasi juga pernah berkongsi 5 idea gila yang pernah diperjuangkan oleh golongan radikal feminisme. Persoalannya, apakah perbezaan antara "feminisme" dan "womanisme" ?

Sekali dengar, mungkin ramai antara kita menganggap kedua-duanya merupakan perjuangan yang sama kerana rata-ratanya didokong oleh golongan wanita. Realitinya, kedua-dua idealogi ini memperjuangkan perkara yang berbeza mengenai golongan wanita.

Kali ini, pihak Iluminasi ingin mengupas mengenai asal-usul kedua-dua perkataan ini. Selepas membaca artikel ini, mungkin ramai akan sedar sebelum ini mereka menggunakannya dalam konteks yang salah.

Feminisme pertama kali muncul pada awal abad ke-20, di mana wanita mula menyedari bahawa mereka sepatutnya diberi hak yang sama dalam bidang politik dalam bentuk hak bersuara dan hak membuang undi.

Pada peringkat awal Perang Dunia Kedua, satu perkembangan besar muncul apabila wanita mula diletakkan di tempat kerja bagi menyara keluarga memandangkan lelaki terpaksa bertarung di medan peperangan. Maka, kaum wanita  "terpaksa" bekerja di kilang-kilang menggantikan suami mereka dan mereka terpaksa melakukan kerja-kerja yang sebelum itu biasanya dilakukan oleh golongan lelaki.

Apabila perang sudah sampai ke penghujungnya, golongan wanita ini mulai selesa melakukan pekerjaan-pekerjaan di kilang dan beranggapan mereka tidak boleh diberhentikan semata-mata kerana mahu memberi peluang pekerjaan kepada golongan lelaki yang baru pulang dari medan perang.

Golongan wanita yang sudah bekerja di kilang-kilang ini mendapati pekerjaan tersebut memberikan mereka kebebasan terutamanya dalam hal kewangan kerana mereka tidak lagi perlu bergantung sepenuhnya pada pendapatan suami mereka. Mereka berpendapat, pekerjaan tersebut adalah hak mereka untuk terus hidup/

Maka, muncullah banyak demonstrasi dan protes yang menegaskan kesaksamaan gender dalam bentuk pekerjaan / hak buruh, hak harta, hak-hak pembiakan, dan perubahan sistem patriarki tradisional sepanjang dekad yang berikutnya. Banyak perubahan besar telah terhasil daripada protes ini dan kini kita dapat melihat bahawa wanita kulit putih di negara barat diberikan peluang yang lebih bayak dalam masyarakat berbanding sebelum ini.

Walaupun begitu, perjuangan golongan feminisme ini dikatakan dipelopori oleh golongan wanita kulit putih kelas pertengan dan oleh itu mereka hanya mamperjuangkan nasib mereka semata-semata dan bukanlah nasib golongan wanita secara keseluruhannya termasuk golongan wanita daripada demografi dan warna kulit yang berbeza.

Maka, keadaan ini telah membawa kepada pengwujudan terma "womanisme" yang memperjuangkan hak wanita dalam konteks atau skop yang berbeza.

Alice Walker, seorang aktivis dan penyair dikatakan sebagai individu pertama yang mengugnakan terma "womanism" (womanisma dalam bahasa Melayu) dalam buku penulisannya “In Search of Our Mothers’ Gardens: Womanist Prose” yang diterbitkan pada tahun 1983.

Kerana kurang berpuas hati dengan kekurangan kepelbagaian dengan pergerakan feminisme, Walker mendefinisikan istilah "womanisme" yang baru yang dikemukakannya ditujukan untuk mencapai dan mengekalkan 'pemulihan' jantina kedua-dua lelaki dan perempuan dalam semua masyarakat.

Konsep pemulihan (reconciliation) jantina disini bermaksud bahawa ketidakadilan tidak hanya memberi kesan kepada wanita kulit putih sahaja, tetapi juga lelaki dan wanita daripada mana-mana warna dan kelas sosial.

Walaupun selepas penubuhan Akta Hak Sivil di Amerika Syarikat yang bertujuan mengurangka diskriminasi terhadap kumpulan tertentu dalam pelbagai bidang pada tahun 1964, masyarakat berkulit hitam masih mengalami ketidakadilan sosial dan  ekonomi, terutamanya wanita.

Perkara ini membawa idea "womanisme" yang bukan sahaja melawan penindasan wanita kulit hitam tetapi juga menangani sebarang diskriminasi kaum dan sosial.

Secara ringkasnya, idea perjuangan feminisme terhad kepada wanita putih kelas pertengahan dan atasan dan mengabaikan keperluan wanita kulit hitam, sedangkan womanisme menumpukan pada penindasan tridimensi yang dihadapi oleh wanita kulit hitam (seks, perkauman dan kasta).

Feminisme sering menganggap lelaki sebagai pesaing mereka manakala kaum womanisme menunjukkan solidariti dengan lelaki (walaupun berlainan kulit) dalam perjuangan menentang penindasan dan perkauman.

Walau bagaimanapun, walaupun terdapat perbezaan antara kedua-dua gerakan ini, feminisme dan womanisme mempunyai beberapa ciri yang sama. Malah dalam kedua-dua kes, wanita menghadapi beberapa jenis penindasan dan kekurangan hak, dan dalam kedua-dua kes mereka berjuang untuk kebebasan mereka dan untuk pengiktirafan peranan mereka dalam masyarakat.

Hari ini, perbezaan antara feminisme dan womanisme semakin berkurangan kerana golongan "kelas pertengahan berkulit putih" mulai sedar tentang kesukaran yang turut dihadapi oleh wanita kulit hitam. Malah, hak wanita telah menjadi isu utama dalam agenda komuniti antarabangsa.

Sekiranya anda masih keliru antara kedua-dua idealogi ini, maka kata-kata daripada Alice Walker ini agak menarik untuk direnungi: